Malaysia, Jepun gandakan usaha hadapi isu rantaian bekalan global

Malaysia dan Jepun telah mengesahkan komitmen masing-masing untuk menggandakan usaha bagi menghadapi cabaran era baru, khususnya isu berkaitan gangguan rantaian bekalan global.Menteri Kanan merangkap Menteri Perdagangan Antarabangsa dan Industri Mohamed Azmin Ali semasa melakukan kunjungan hormat ke atas bekas perdana menteri Jepun dan utusan khas perdana menteri Jepun ke Malaysia Shinzo Abe, turut mengambil peluang untuk membincangkan pelbagai isu kepentingan bersama.Isu-isu itu termasuk meningkatkan hubungan perdagangan dan pelaburan dua hala, ulang tahun ke-40 Dasar Pandang Ke Timur, Perkongsian Ekonomi Komprehensif Serantau (RCEP), Perjanjian Komprehensif dan Progresif bagi Perkongsian Trans-Pasifik (CPTPP) dan penganjuran Ekspo Osaka 2025 oleh Jepun, kata kementerian perdagangan antarabangsa dan industri (Miti) dalam satu kenyataan.Mereka mengakui bahawa dalam beberapa tahun kebelakangan ini, kedua-dua negara telah mengembangkan ruang lingkup kerjasama termasuk dalam langkah-langkah memerangi Covid-19, pembangunan bandar pintar, infrastruktur komunikasi serta peralihan tenaga untuk mencapai karbon sifar bersih.“Kedua-dua pihak bersetuju mengenai pentingnya bekerjasama untuk menangani cabaran era baharu, terutamanya dalam menghadapi isu-isu yang berlarutan berkaitan gangguan rantaian bekalan global,” kata kementerian itu.Mengenai RCEP, Abe berkata beliau menantikan perjanjian itu dikuatkuasakan Malaysia pada 18 Mac sambil melahirkan harapan agar Malaysia turut segera meratifikasi CPTPP.Miti berkata Azmin mengambil peluang untuk memaklumkan kepada Abe bahawa Malaysia baharu sahaja menyelesaikan analisis kos-faedah untuk CPTPP dan kini sedang menjalankan proses domestik, termasuk pindaan perundangan yang diperlukan.Sambil memuji Dasar Pandang Ke Timur Malaysia yang telah memasuki tahun ke-40, Abe menekankan keberkesanannya dalam menyediakan Malaysia dengan asas yang kukuh dalam mempromosikan kerjasama perdagangan dan pelaburan, pembangunan sumber manusia serta hubungan sesama rakyat dengan Jepun.Tahun lepas, Jepun disenaraikan sebagai rakan dagangan global keempat terbesar Malaysia dan kedua terbesar selepas China untuk rantau Asia Timur, manakala Malaysia ialah rakan dagangan ke-10 terbesar Jepun.Jumlah dagangan antara kedua-dua negara mencecah RM148.98 bilion, dengan eksport Malaysia ke Jepun berjumlah RM75.27 bilion dan import dari Jepun bernilai RM73.71 bilion.Sehingga 2021, sejumlah 2,709 projek pembuatan dengan penyertaan Jepun telah direalisasikan dengan jumlah pelaburan sebanyak RM90.9 bilion, menghasilkan 337,280 pekerjaan.Sebahagian besar daripada pelaburan ini adalah dalam produk elektronik dan elektrik, kimia dan produk kimia, produk mineral bukan logam dan peralatan pengangkutan.


Pihak berkuasa Pakistan beri amaran kepada bekas PM Khan supaya serahkan suspek rusuhan

Kerajaan Pakistan menuduh bekas perdana menteri Imran Khan melindungi pembantu dan penyokong yang dikehendaki berhubung serangan terhadap tentera susulan penahanannya minggu lalu, dan memberi amaran beliau mempunyai 24 jam untuk menyerahkan mereka atau berdepan serbuan polis.
Penangkapan Khan dan keganasan yang berlaku telah menambah ketidakstabilan politik di negara Asia Selatan yang mempunyai kira-kira 220 juta penduduk itu.
Pakistan berdepan krisis ekonomi paling teruk, dengan kelewatan dalam mendapatkan pembiayaan IMF kritikal bagi mengelakkan isu imbangan pembayaran.
Menteri Penerangan wilayah Punjab, Amir Mir berkata, agensi perisikan dan penguatkuasaan undang-undang telah mengenal pasti bahawa kira-kira 30 hingga 40 orang yang dituduh menyerang tentera bersembunyi di rumah Khan di Lahore.
"Kami memberi kata dua bahawa pengganas ini harus diserahkan kepada polis, jika tidak akan ada tindakan," kata Mir pada sidang media di bandar itu.
Amir memberi amaran kepada Khan bahawa beliau mempunyai tempoh 24 jam untuk menyerahkan suspek, dan serbuan polis akan dilancarkan jika bekas perdana menteri enggan mematuhinya.
Pembantu Khan, Iftikhar Durrani berkata, tuduhan mengatakan beliau melindungi orang yang disyaki terlibat dalam keganasan itu adalah meleset, dan mengulangi desakan untuk mendapatkan siasatan bebas.
Khan ditahan pada 9 Mei atas tuduhan rasuah. Bagaimanapun ia dinafikan beliau.
Beliau dibebaskan dengan ikat jamin Jumaat lalu, dan pada Rabu Mahkamah Tinggi Islamabad membenarkan lanjutan jaminan sehingga 31 Mei, kata peguamnya Faisal Chaudhry.
Ribuan penyokong Khan telah menyerang dan membakar beberapa bangunan kerajaan dan awam, termasuk ibu pejabat tentera, susulan penahanannya.
Lebih 3,000 orang sudah berada dalam tahanan atas keganasan itu.
Bekas ahli politik yang popular dengan sukan kriket itu telah mengumpulkan penyokongnya bagi menuntut pilihan raya sejak beliau digulingkan dalam undi tidak percaya di Parlimen pada April 2022.
Mir, menteri Punjab, dan Menteri Penerangan Persekutuan Marriyum Aurangzeb berkata orang yang dituduh menyerang tentera sewaktu keganasan akan dibicarakan di mahkamah tentera.
"Serangan terhadap tentera negara itu adalah berbentuk hasutan," kata Aurangzeb pada sidang media berasingan pada Rabu.
Tentera turut mengumumkan bahawa mereka yang dituduh menyerang bangunannya akan dibicarakan mengikut undang-undang tentera, sambil mengatakan serangan 9 Mei itu "dirancang terlebih dahulu" dan diarahkan oleh pemimpin parti Khan.
Bagaimanapun perkara itu telah dinafikan Khan dan partinya.
Suruhanjaya Hak Asasi Manusia Pakistan (HRCP) pada Selasa berkata ia menentang sebarang penggunaan undang-undang ketenteraan untuk membicarakan orang awam, dengan mengatakan ia berisiko menafikan hak mereka untuk proses perundangan sewajarnya.


Perdagangan Malaysia cecah RM270 bilion dalam tempoh dua tahun

Perdagangan Malaysia merekodkan pertumbuhan dua angka sebanyak 43.3% tahun ke tahun pada Jun 2022, walaupun negara bedepan pandemik Covid-19 yang paling teruk, menurut data angka yang dikeluarkan Jabatan Perangkaan.
Jumlah dagangan Malaysia mencecah paras tertinggi sebanyak RM270.39 bilion.
Pertumbuhan bagi tempoh 22 tahun sejak September 2020  juga turut menyaksikan eksport negara meningkat sebanyak 38.8% sementara import meningkat sebanyak 49.3% kepada RM124.23 bilion.
Data tersebut turut menunjukkan jumlah eksport mencecah RM146 bilion pada Mei lalu.
Menteri Perdagangan Antarabangsa dan Industri Mohamed Azmin Ali turut mengalu-alukan perkembangan tersebut, mengatakan ia mencerminkan prestasi memberangsangkan dalam prestasi pertumbuhan negara.
“Dengan keazaman padu dan tanggungjawab bersama, saya yakin, Kementerian Perdagangan Antarabangsa dan Industri (Miti) dan Perbadanan Pembangunan Perdagangan Luar Malaysia (Matrade)akan mengekalkan momentum yang positif dalam menyongsong arus melonjakkan pertumbuhan ekonomi,” katanya.


Muhyiddin dahulukan amanah berbanding kuasa politik

Kata orang tua-tua: “Nak tahu eloknya orang, tanyalah kawan, nak tahu tidak eloknya orang, tanyalah lawan”.Benar sungguh kata-kata itu dan ia terpakai kepada semua, dengan apa yang disampaikan oleh kawan atau lawan itu boleh mencipta persepsi atau tanggapan kepada orang yang menjadi subjek perbualan.Baik atau buruk kata-kata berkenaan bergantung kepada orang yang ditanya. Jika mereka itu rakan, besar kemungkin segala yang baik akan diluahkan dan jika yang ditanya itu lawan, buruklah jawapannya.Persepsi yang tercipta boleh menaikkan seseorang itu jika ia berpunca daripada kata-kata atau maklumat yang baik, namun boleh menjatuhkan jika apa yang disampaikan semua negatif belaka.Dalam politik, persepsi adalah antara elemen sangat penting yang boleh menyebabkan pemimpin atau partinya dihormati dan menjadi pilihan atau jika sebaliknya, boleh mendatangkan rasa jengkel atau kebencian.Di negara kita, ada pemimpin dan kerajaannya jatuh kerana gagal mengawal persepsi buruk yang dimainkan, namun lebih ramai yang berundur kerana pendirian dan prinsip peribadi yang tidak disukai rakan atau lawan.Dalam politik dan di negara mengamalkan demokrasi berparlimen seperti Malaysia, kerajaan dibentuk berdasarkan majoriti yang ada di Dewan Rakyat, lebih tepat lagi sokongan majoriti daripada keseluruhan 222 ahli Parlimen yang menang pilihan raya umum.Perdana menteri pula dipilih secara konsensus dalam kalangan parti yang mempunyai majoriti walaupun sokongan itu bukan datang daripada parti komponen, asalkan lebih banyak daripada pakatan pembangkang walaupun ia datang dari parti yang pernah menjadi lawan sekali pun.Jika sokongan itu ditarik balik sehingga jumlah majoriti dimilikinya di Dewan Rakyat disangsikan, maka perdana menteri harus berundur, meletak jawatan dan menunggu sama ada wujud kumpulan lain yang mempunyai majoriti atau andai mahu jalan lebih mudah, membubarkan Parlimen dan mengadakan pilihan raya umum.Itu yang berlaku kepada Muhyiddin Yassin, perdana menteri kelapan yang terpaksa melepaskan jawatan akibat permainan politik walaupun menjadi kesayangan kerana prinsip dan pendiriannya yang merendah diri serta prihatin yang terserlah melalui segala macam bantuan disalurkan kepada rakyat yang terjejas akibat ancaman pandemik Covid-19.Enam tahun lalu, beliau dipecat daripada jawatan timbalan perdana menteri kerana mempertahankan prinsip tidak berkompromi dalam kes penyelewengan dana 1Malaysia Development Berhad (1MDB) dan ketika itu tiada siapa menjangka beliau akan diangkat kemudiannya menjadi ketua di Putrajaya.Prinsip beliau sangat mudah, ikut dan patuh sumpah jawatan untuk sentiasa menjunjung, melindungi dan mempertahankan Perlembagaan. Bagi beliau, jawatan disandang bukan suatu kemegahan, sebaliknya datang dengan bebanan tanggungjawab yang berat.Apatah lagi, beliau memimpin negara dalam keadaan krisis kesihatan dan ekonomi yang tidak pernah berlaku sebelum ini dan pada masa sama, terus digugat dari segi politik.Episod 2016 berulang apabila beliau sekali lagi hilang jawatan apabila berundur sebagai Perdana Menteri pada 16 Ogos lalu, namun prinsipnya kekal tidak berubah, rela berkorban daripada bersekongkol dengan kumpulan kleptokrat, mengganggu kebebasan badan kehakiman dan membelakangi Perlembagaan Persekutuan.Apa yang merugikan adalah kerana kita tidak dapat melihat perubahan yang tidak pernah disaksikan di negara ini melalui tawaran kerjasama rentas parti tanpa mengira ideologi yang ditawarkan Muhyiddin kepada semua parti politik di Malaysia, semata-mata untuk melindungi rakyat dan memulihkan ekonomi.Reformasi politik juga seiring dengan apa yang sering dilaungkan oleh pembangkang, tetapi nampaknya kuasa lebih menjadi dambaan dengan harapan pemimpin mereka pula dapat perdana menteri dan parti mereka dapat membentuk kerajaan.Azizi Ismail adalah pembaca MalaysiaNow.


Kadar kemasukan kes Covid-19 ke hospital dijangka menurun Ogos depan, kata Khairy

Kes Covid-19 serta kadar kemasukan ke hospital dijangka menurun bulan hadapan (Ogos), apabila 40% populasi penduduk dewasa di negara ini lengkap divaksinasi, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.Beliau berkata, penggunaan vaksin mampu mencegah kesan teruk apabila dijangkiti Covid-19 dan kadar kemasukan ke hospital untuk warga emas juga telah menunjukkan trend penurunan.Berdasarkan data dari Hospital Sungai Buloh, katanya kadar kemasukan ke hospital untuk warga emas bagi kategori 4 dan 5, menunjukkan trend penurunan selaras pelaksanaan Fasa 2 PICK.“Vaksin Covid-19 sememangnya alat perlindungan penting kepada manusia dalam berdepan virus SARS-CoV-2,” katanya dalam temu bual bersama media secara maya baru-baru ini.Khairy berkata, keraguan terhadap keberkesanan vaksin Covid-19 di negara ini dilihat semakin menurun, setelah ramai yang mendaftar untuk menerima suntikan.“Mungkin ada yang tidak mahu menerima vaksin sebab ingin ambil ubat yang lain-lain, tetapi apabila diumumkan apa yang dibenarkan sekiranya lengkap vaksinasi, lebih ramai akan tampil untuk divaksinasi,” katanya.Mengenai keperluan untuk suntikan ketiga vaksin (booster) di negara ini, beliau berkata perkara tersebut akan dikemas kini dalam mesyuarat Jawatankuasa Khas Jaminan Akses Bekalan Vaksin Covid-19 (JKJAV) pada minggu hadapan.Katanya beliau difahamkan ‘technical working group’ yang dipengerusikan Pengarah Institut Penyelidikan Klinikal, Institut kesihatan Negara (NIH) Dr Kalaiarasu M. Peariasamy, akan buat beberapa syor berkenaan ‘booster shot’.Dalam pada itu, Khairy berkata pihaknya telah meminta Institut Keselamatan dan Kesihatan Pekerjaan Negara (Niosh), untuk memeriksa aspek pengudaraan di semua pusat pemberian vaksin (PPV) di seluruh negara bagi mengelakkan berlakunya penularan wabak Covid-19 di PPV.


Hanya seorang ahli Parlimen dari blok kerajaan, kata Radzi Jidin pada hari terakhir sidang Dewan Rakyat

Seorang wakil rakyat pembangkang hari ini melemparkan sindiran terhadap ahli Parlimen di blok kerajaan susulan ketidakhadiran mereka pada hari terakhir persidangan Dewan Rakyat.
Ahli Parlimen Putrajaya Radzi Jidin berkata, seperti kebanyakan hari sepanjang bulan puasa, hari ini Dewan Rakyat tidak akan berhenti rehat.
“Sedihnya, di blok anggota pentadbiran, hanya menteri pengangkutan yang hadir untuk membentang dan menggulung Rang Undang-undang bagi Kementerian Pengangkutan.
“Ni bukan ‘fake news’ ya!” tulis beliau di catatan Facebook.
Sidang Dewan Rakyat untuk penggal kedua ini bermula pada 13 Februari lalu.
Ia pada asalnya dijadualkan berakhir pada Mac, tetapi dilanjutkan selama dua hari sehingga 4 April.
Pada 9 Mac, dilaporkan bahawa persidangan hampir terhenti untuk kali kedua pada minggu itu kerana tidak cukup korum.
Mengikut Peraturan Mesyuarat 13, sekurang-kurangnya 26 daripada 222 Ahli Parlimen dikehendaki hadir ketika persidangan diadakan.


Sekurang-kurangnya 38 lagi penujuk perasaan terbunuh di Myanmar

Sekurang-kurangnya 38 penunjuk perasaan terbunuh dan kira-kira 80 yang lain cedera di seluruh Myanmar pada Ahad ketika pasukan keselamatan bertindak terhadap tunjuk perasaan antikudeta yang masih berterusan, kata Persatuan Bantuan Tahanan Politik (AAPP), lapor Sputnik.Demonstrasi terbesar diadakan di Yangon, Mandalay, Bago dan Hpakan, menurut kenyataan AAPP di Facebook.Angka kematian kini meningkat kepada 126 orang sejak protes tercetus pada awal Februari.Sekurang-kurangnya 2,156 penunjuk perasaan ditangkap dan didakwa dengan pelbagai jenayah, tidak termasuk mereka yang ditahan tetapi tidak didakwa.Sementara itu, dua pegawai keselamatan terbunuh di Yangon, apabila penunjuk perasaan bertindak ganas, menurut saluran televisyen MRTV yang dikendalikan tentera Myanmar.Pada 1 Februari, tentera Myanmar menggulingkan pemerintah awam dan mengisytiharkan perintah darurat selama setahun.Tentera menahan Kaunselor Negara Aung San Suu Kyi dan Presiden Win Myint atas tuduhan penipuan pilihan raya, dan melanggar sekatan Covid-19.Protes besar-besaran menentang pemerintahan tentera berlanjutan selama enam minggu di Myanmar.Lebih 70 peratus kakitangan kerajaan turut menyertai protes itu.Ketegangan antara penunjuk perasaan dan anggota keselamatan terus meningkat apabila polis beralih kepada taktik lebih kejam.Selain penyembur air dan gas pemedih mata, pada akhir Februari polis mula menggunakan senjata tempur.


Dua kluster baru di Pahang berkaitan ziarah Aidilfitri

Dua dari tiga kluster baru Covid-19 di Pahang adalah berkaitan dengan aktiviti ziarah pada hari raya Aidilfitri, kata Pengarah Kesihatan Pahang Dr Bahari Che Awang Ngah.Beliau berkata satu daripada kluster itu ialah kluster Kampung Mat Daling di Jerantut yang dilaporkan pada 25 Mei lepas membabitkan kes indeks seorang wanita warga tempatan berusia 37 tahun yang pulang ke kampung itu selama lapan hari mulai 11 Mei lalu.“Seramai 47 kontak rapat telah disaring melibatkan ahli keluarga dan penduduk kampung dan 10 disahkan positif Covid-19,” katanya dalam kenyataan hari ini.Menurutnya satu lagi kluster berkaitan hari raya ialah kluster Batu Hitam yang merujuk kepada lokaliti penularan di tempat kerja dengan kes indeks seorang lelaki warga tempatan berusia 52 tahun yang bekerja di sebuah kilang di Gebeng.“Kes mula bergejala demam pada 14 Mei dan disahkan positif pada 21 Mei lalu. Siasatan lanjut mendapati kes indeks ada menziarahi keluarga yang duduk berdekatan bersama satu keluarga yang lain pada hari raya pertama. Seramai 80 individu telah disaring dalam kluster ini dengan 39 daripadanya dikesan positif,” katanya.Dr Bahari berkata satu lagi kluster baru ialah kluster Industri Gebeng melibatkan penularan di tempat kerja yang bermula pada 28 Mei lepas, dan daripada 70 orang yang disaring, 25 individu disahkan positif.Beliau berkata pertambahan 135 kes baru hari ini, menjadikan jumlah keseluruhan kes positif Covid-19 di Pahang sebanyak 10,139 kes, dengan jumlah kes aktif 1,784 kes.Tujuh daerah mencatatkan pertambahan kes dengan kes tertinggi di Jerantut dengan 72 kes diikuti Kuantan (40 kes), Lipis (10 kes), Bentong (sembilan kes), Cameron Highlands (dua kes) dan masing-masing satu kes di Maran dan Bera.Selain itu, terdapat 25 pesakit sedang dirawat di unit rawatan rapi (ICU) di Hospital Tengku Ampuan Afzan (HTAA) dan Hospital Sultan Haji Ahmad Shah (HoSHAS), Temerloh, dengan 16 daripadanya memerlukan bantuan mesin pernafasan.


Salleh Ben Joned (1941-2020)

Tahun 1973-74 aku bercuti belajar selama setahun. Aku menjadi aktivis pelajar sepenuh masa.Aku dibenarkan bercuti oleh Universiti Malaya (UM) kerana aku diberi kepercayaan untuk menjadi setiausaha agung Persatuan Mahasiswa Universiti Malaya (PMUM).Satu petang di Rumah Persatuan untuk kali pertama aku berjumpa dengan Salleh Ben Joned. Dia datang membawa satu tulisan meminta dimasukkan ke dalam Mahasiswa Negara, akhar milik PMUM.Aku lupa apa terjadi dengan tulisan itu. Sebenarnya aku sudah mendengar berita tentang sosok ini.Sosok ini baru sampai dari Australia. Dia baru masuk ke UM untuk menjadi pengajar di Jabatan Inggeris.Aku mendengar soh seh soh seh yang Mamat ini suka memakai baju hitam dan berterompah kayu bila datang mengajar.Pelajar di Jabatan Inggeris menjadi gempar kerana ada “Mat Cool” yang “counter culture” mengajar sastera Inggeris.Budaya hippie sedang dilihat cool. Memakai kasut kulit dianggap “apiah” atau “pakaian Mat Belia”.Berkaki ayam lebih cool. Di UM aku sendiri tak pernah ada kasut. Aku memakai selipar Jepun. Kalau ada mesyuarat rasmi aku pinjam kasut kawan.Petang itu bila kami pertama berkenalan memang sahih Salleh berbaju hitam. Tapi tak berterompah, dia memakai selipar Jepun.Lalu kami bersembang. Salleh bersurah tentang Australia, tentang Tasmania dan tentang gerakan pelajar di Australia menentang Perang Vietnam.Salleh menyimpang juga ke gerakan pelajar Malaysia di Hobart dan di Sydney.“Aku ada terima majalah dan akhbar dari persatuan pelajar Malaysia dari Australia. Dihantar ke PMUM. Pernah sekali aku baca tulisan ‘Malchin’.”“Apa? Kau pernah baca? Ha ha ha. Melayu China India. Itu nama pena aku. Ha ha ha.”Kali kedua kami bertemu di simpang jalan masuk ke Rumah Persatuan di tepi Fakulti Pertanian. Aku sedang menapak nak ke Dewan Tunku Canselor. Saleh memandu kereta sport MG hijau tak ada atap.Seorang Minah Salleh duduk di sebelah. Dia memperlahankan kereta hingga aku dapat bertanya.“Nak ke mana?”“Nak pergi ‘berjubur’.” Salleh ketawa. Minah Salleh tersenyum.Pasti Minah ini tak faham mengapa kami ketawa. Aku ketawa kerana cuaca agak panas untuk berjubur dalam kereta. Petang itu aku senang hati bertemu sosok yang memberikan jawapan jujur.Kemudian satu petang aku dengar berita tentang Salleh terkencing di Dewan Bahasa dan Pustaka (DBP).Mengikut surah yang aku dengar Salleh “meluat” dengan majlis yang sedang berjalan pada petang itu.Majlis di mana para sasterawan sedang mengada-ngada. Di mana Salleh terkencing dan apa yang Salleh kencing aku tak ambil pot.Kerana aku sendiri pun selalu terkencing merata-rata. Pada aku terkencing permintaan semula jadi badan. Justeru tak perlu ditahan-tahan.Babak Salleh terkencing ini berlaku tahun 1974. Pada tahun 2020 ini setelah aku tahu sikit-sikit tentang seni maka “kencing Salleh” ini akan aku takrifkan sebagai “performing art”.Bayangkan betapa hebatnya “kencing Salleh” hingga ke tahun 2020 masih diperkatakan.Ini lah seni dari seniman tulen namanya.Pada tahun 1974 ekonomi Tanah Melayu masih dalam genggaman kuasa kolonial Inggeris. Parti United Malay National Organisation (Umno) yang menetas dalam reban kuasa kolonial Inggeris sedang diserang oleh tentera pembebasan Rakyat Malaya di bawah Parti Komunis Malaya (PKM) dari sempadan Siam.Perang Vietnam sedang membara. Asia Tenggara bergolak. Maka “Tuan Kolonial” Inggeris datang membantu membuat perang saraf anti garis gerakan pembebasan PKM.Justeru filem “Paper Tiger” membuat penggambaran di Tanah Melayu. Salleh berlakon menjadi pemimpin gerila PKM yang mengganas. Salleh berlakon dengan David Niven dan Toshiro Mifune, dua pelakon tersohor.Pada 9 Disember 1974 aku menghilangkan diri. Polis mencari aku. Akhbar Utusan Melayu meletakkan muka aku di muka depan akhbar bila aku gagal datang ke mahkamah di Johor Bahru.Aku bergerak di bawah tanah. Pindah dari satu tempat ke satu tempat. Salah satu tempat aku menumpang sebelum aku “mencelah” ke sempadan Siam ialah di rumah Usman Awang a.k.a Tongkat Waran.Rumah Tongkat di daerah kelas menengah Melayu di Kampung Tunku.Aku masih ingat lagi satu petang Tongkat baru pulang dari DBP. Ini pada bulan Jun 1975. Bulan ini aku ingat kerana ianya sebulan sebelum hari jadi Tongkat sampai. Ketika ini Tongkat bertugas di DBP.“Tadi Salleh datang ke DBP. Dia jumpa abang.” Tongkat membahasakan dirinya abang.Salleh ini memang rapat dengan Usman Awang. Dua sosok ini teribat dalam dunia tulisan dan sastera.“Ada apa dengan Salleh. Dia nak hantar tulisan ke?”Aku bertanya kerana Tongkat menjaga majalah Dewan Sastera.“Dia nak jual buku. Dia kata dia dah pokai. Dia nak minta DBP beli buku-buku dia.”“Buku apa? Banyak buku dia?”“Banyak la. Buku library yang dia pinjam tak pulang. Buku-buku yang dia curi.”Dengan selamba Tongkat melawak sambil memandang muka aku. Kami ketawa kerana kami memang kenal siapa dia Salleh.Tahun 1976 aku berkelana ke Australia. Di satu hujung minggu aku hadir program pelajar bersama ahli akademik di Universiti Sydney.Aku bukan ahli akedemia. Aku datang untuk mendengar perbincangan. Selesai program kami ada minum-minum. Tiba-tiba seorang Minah cun, tinggi lampai dan bergetah datang memperkenalkan diri.“You Isham? Heard about you.” Dia menghulur tangan aku perhatikan di dadanya terselit tanda nama “Kay Salleh.”“I’m Kay. Kay Salleh.. from Sydney Uni.”Minah ini aku pernah dengar namanya. Dia ahli sosiologi. Ini-betul betul Minah Salleh. Minah yang dipeluk oleh Saleh. Minah ini bernama Kay.Kay masih bangga memakai nama Salleh di dada walau pun dari apa yang aku dengar mereka sudah lama berpisah sebagai suami isteri.Tahun 1990 aku sudah menjadi warga kota London. Tiba-tiba aku mendapat panggilan telefon dari Salleh.Ketika itu aku menjadi pelayan di Restoran Garuda di 150, Shaftesbury Avenue.Kami bertemu di The Cambridge Pub, tiga minit menapak dari tempat aku bekerja.Aku cukup senang hati dapat bertemu Salleh. Aku bertanya tentang Si Polan dan si Polan dalam UM.Dia bersurah yang dia dah berhentii dari UM. Pindah ke stesen televisyen buat itu dan buat ini.Di TV3 Salleh menjadi penyunting skrip. Dia juga ada kolum “As I Please” di akhbar The New Straits Times (NST).“Aku datang London ini nak bincang dengan penerbit. Skoob Books. Opis dia di sini. Kau kenal Ike Ong?” Aku menggelengkan kepala.Esoknya kami ke Russel Square untuk berjumpa Ike yang bercadang hendak menerbitkan buku Salleh.Aku tak pernah membaca kolum Salleh jadi aku tak tahu apa isi tulisan.Aku tak campur perbincangan. Aku hanya menemani Salleh. Pulang dari Russel Square kami naik kereta api bawah tanah ke Oxford Street.Ketika sampai ke Oxford Street pejabat sudah tutup. Stesen agak lengang. Menjadi kebiasaan warga kota London membaca “Evening Standard” akhbar petang ketika menunggu atau berada dalam kereta api.Sesudah membaca akhbar akan dibuang atau di tinggalkan di tempat duduk.“Ehhh. Tak perlu ambik laa.” Aku memberi ingatan bila Salleh menyeluk tong sampah dalam stesen untuk mengambil akhbar Evening Standard yang sudah dibuang.“Wow… kau dah jadi bourgeoise.” Salleh memperli aku. Aku tak ada jawapan.“Aku nak baca bila opera. Aku dengar Pavrotti ada bagi free konsert di Convent Garden. Aku nak dengar arias dia.”Kemudian Salleh memberi aku kuliah tentang Three Penny Opera garapan seniman Marxist, Bertolt Brecht.Petang itu aku hanya mendengar seperti Jebat dan Lekir yang mendengar syarahan dari Adiputra tentang ilmu silat.Sosok di hadapan aku yang penuh dengan ilmu pengetahuan.Malah konsep “teater jalanan” yang aku mulakan di Tasik Utara (1974) sebagai “agit-prop – agitasi propaganda” aku mula mendengar dari surah Salleh yang melihat “street teater” dipentaskan oleh pelajar anti perang Vietnam di Jerman.Akhirnya, setelah 20 tahun berkelana aku pulang ke Malaysia. Aku perbaharui hubungan dengan Salleh.Buku yang dirancang di London sudah diterbitkan. Dia merancang untuk menerbitkan buku puisi dan merancang teater “Mat Solo”.Satu hari Salleh mengajak aku bertadang ke rumahnya di Subang Jaya. Salleh mahu menunjukkan pada aku satu keping pantun tulisan tangan Shahnon Ahmad yang dihadiahkan kepadanya.Ini pantun erotik Melayu. Menurut Salleh pantun ini ditulis Shahnon sebelum dia menjadi ahli PAS.Sebelum Shahnon menjadi ahli kumpulan Arqam.Menurut Salleh inilah lah contoh sosok Melayu lama yang jujur, penuh erotika dan berhati mulia.Istilah Melayu lama di munculkan oleh Salleh sebagai perlawanan menentang konsep Melayu Baru yang sedang diheboh-hebohkan pada ketika itu.Salleh memang ulat buku. Buku-buku dalam bilik Salleh sehingga melimpah ke luar bilik.Aku melihat betapa banyaknya buku koleksi Salleh. Lalu aku teringat apa kata Tongkat satu ketika dulu tentang Salleh yang mahu menjual bukunya.Aku minta pinjam satu buku. Aku ambil buku Bakunin on Anarchism.Pada 10 April 2001 aku ditangkap mengikut Akta Keselamatan Negara (ISA).Aku dihantar ke kem Kamunting untuk ditahan.Ketika itu aku masih berhadapan dengan dua kes mahkamah kerana terlibat dalam perhimpunan haram.Kes ini masih berjalan. Dua atau tiga bulan sekali aku akan dibawa ke Kuala Lumpur untuk menyambung perbicaraan di mahkamah lama sebelah Masjid Jamek.Selalunya ramai kawan-kawan akan datang ke mahkamah ketika aku dibicarakan tanda bersetiakawan. Kami tak boleh bercakap. Hanya melambai-lambai, toleh-menoleh dan jika nasib baik boleh bersalaman.Aku ingat lagi pada bulan puasa November 2002 aku dibawa ke Kuala Lumpur untuk dibicarakan.Sesampai ke mahkamah aku ternampak ramai kawan sedia duduk dalam mahkamah. Aku ternampak Salleh duduk di kerusi paling atas, paling belakang- disudut. Dia memakai baju putih lengan panjang.Aku merasa amat gembira di mahkamah kali ini. Aku merasa seperti sudah bebas. Ini kerana kawan lama Salleh ada datang sama.Selesai bicara warden penjara memasang gari. Aku akan dibawa ke dalam van untuk dibawa pulang ke “Bilik Sulit”. Ini tempat rahsia yang hingga ke hari ini aku belum 100% pasti di mana letaknya.Polis mahkamah mengarahkan semua bangun dan keluar dari mahkamah. Aku mengamit Salleh. Dia bangun. Tangan aku bergari.Salleh dari tingkat atas cuba turun ke bawah untuk berjabat salam dengan aku. Polis menepis takut ada sesutu yang akan masuk diseludup ke dalam tangan aku.Banyangkan aku di tingkat bawah Salleh dari tingkat atas menunduk menghulur tangan.Tiba-tiba dari poket baju Salleh terjatuh sekotak rokok. Salleh pun dengan cepat mengambil rokok dan memasukkan ke dalam saku.Aku ketawa bukan kerana rokok itu untuk aku. Aku ketawa kerana dalam bulan puasa pun Salleh masih ada rokok.Ini tanda sosok Melayu yang tidak pernah digula-gulakan oleh Tok Arab. Tahun 2003 aku dibebaskan. Aku berhubung kembali dengan Salleh.Dia sedang masih merancang untuk menerbitkan buku puisi. Sekali lagi Salleh memperkenalkan aku dengan seorang penerbit.Dulu Ike Ong dari Russels Square kali ini John Lee dari Petaling Jaya. Kami menjalinkan persahabatan.Pada pagi Khamis 29 Oktober 2020 yang lalu aku terima pesanan ringkas dari Adman Salleh.Adman memberi tahu bahawa Saleh sudah meninggal dunia. Adman ialah pengarah filem Bintang Malam (1991) yang mana Salleh menjadi pelakon.Aku menghantar pesanan ringkas kepada semua kenalan. Kemudian aku menelefon Adman. Aku menelefon John. Kami merancang untuk menziarah jenazah. Aku siap sedia menunggu.Tiba-tiba Adman menelefon memberitahu hanya keluarga terdekat yang dibenarkan datang melawat jenazah.Ini peraturan Covid-19. Kemudian aku menelefon John dan memberitahu maklumat yang sama.Sosok lelaki berbaju hitam berterompah kayu sudah meninggalkan kita. Buku-buku dan tulisan Salleh masih segar dibaca.Hanya aku harap pantun tulisan tangan Shahnon masih ada tersimpan. Tanda bukti Melayu sebelum mengada-ngada nak jadi Arab.Buku Bakunin on Anarchism milik Salleh yang aku pinjam masih belum aku pulangkan. Entah di mana aku letak.Hishamuddin Rais adalah penulis, pengarah filem dan aktivis masyarakat.Tulisan ini merupakan pandangan penulis yang tidak semestinya mencerminkan pendirian MalaysiaNow.


Zafrul pertahan keputusan masuk politik

Tengku Zafrul Aziz berkata keputusannya untuk memasuki arena politik adalah satu keputusan yang sukar tetapi amat diperlukan untuk beliau terus berkhidmat kepada negara.
Dalam satu wawancara dengan Cable News Network (CNN), beliau berkata selaku seorang senator sekarang ini tempoh perkhidmatannya terhad kepada enam tahun sahaja.
“Jika anda mahu terus berkhidmat untuk negara, anda perlulah menyertai politik secara aktif.
"Tumpuan saya sekarang ialah meneruskan pembaharuan fiskal dan untuk meneruskan dalam jangka masa panjang saya memutuskan untuk memasuki arena politik dan memainkan peranan dalam sebuah parti politik,” katanya.
Walaupun keputusan itu mungkin bukan sesuatu yang popular, Tengku Zafrul berkata ia keputusan yang tepat dan adalah penting rakyat memahami mengapa keputusan seperti itu perlu dibuat.
“Anda perlu melakukannya. Tiada pilihan untuk itu. Masalahnya apabila membuat satu keputusan sukar anda tidak mempunyai masa dan cara terbaik ialah menyuarakannya secara elok.
Kami memerlukan pengurusan pihak berkepentingan yang lebih mantap dan kami telah melakukannya serta kami membuat banyak keputusan sukar, terutamanya semasa krisis, krisis Covid-19. Jadi saya fikir komunikasi adalah kuncinya dan yang terbaik juga ialah menumpukan kepada pembaharuan negara,” katanya.


Melaka adakan pilihan raya pada 20 November

Pilihan Raya Negeri (PRN) Melaka akan diadakan pada 20 November depan, ia merupakan yang pertama diadakan selepas Sabah yang diadakan September tahun lepas.Menurut Suruhanjaya Pilihan Raya (SPR), hari penamaan calon ditetapkan pada 8 November dan tarikh undi awal diadakan pada 18 November.SPR berkata pihaknya menerima pemakluman rasmi mengenai pembubaran Dewan Undangan Negara (DUN) Melaka pada 4 Oktober lalu.Sehubungan itu mesyuarat khas SPR yang diadakan hari ini menetapkan PRN perlu diadakan dalam tempoh 60 hari dari tarikh pembubaran bagi mengisi 28 kerusi DUN Melaka.“Tempoh berkempen ditetapkan 12 hari bermula selepas pengisytiharan calon-calon yang bertanding pada 8 November 2021 (Isnin) sehingga pukul 11.59 malam, 19 November 2021 (Jumaat).Berhubung undi pos luar negara dan dalam negara bagi PRN Melaka adalah seperti berikut:Tarikh buka20 Oktober 2021 (Rabu)Tarikh tutup Kategori 1A (petugas pilihan raya, pegawai SPR, polis, tentera, media)3 November 2021 (Rabu)Tarikh tutup Kategori 1B (pengundi luar negara)1 November 2021 (Isnin)Tarikh tutup Kategori 1C (9 agensi sektor keselamatan & kesihatan)1 November 2021 (Isnin)Dalam pada itu, SPR turut berkata permohonan undi pos untuk kategori 1B (Pengundi Luar Negara) dan Kategori 1C (9 Agensi dalam Sektor Keselamatan & Kesihatan) bagi tujuan PRU DUN Melaka Ke-15 akan dilaksanakan secara dalam talian berbanding secara manual sebelum ini.Menurutnya, pemohon perlu mendaftarkan akaun di MySPR Daftar terlebih dahulu sebelum memohon sebagai pengundi pos.Permohonan untuk mengundi secara pos ini boleh dilakukan melalui MySPR Daftar di pautan https://mysprdaftar.spr.gov.my.


Bekas ketua audit negara terkejut diarah pinda, musnah salinan asal laporan 1MDB

Bekas ketua audit negara Madinah Mohamad memberitahu Mahkamah Tinggi semalam bahawa beliau “terkejut” apabila mengetahui Ambrin Buang dan pegawai Jabatan Audit Negara Nor Salwani Muhammad diperintahkan supaya meminda dan memusnahkan salinan asal Laporan Audit 1Malaysia Development Berhad (1MDB).Madinah, 66, berkata Salwani (yang kini timbalan ketua audit negara) memaklumkan perkara itu kepadanya sebelum beliau masuk ke bilik mesyuarat untuk diberi taklimat mengenai salinan pindaan itu.“Saya terkejut apabila Ambrin (ketua audit negara sebelum beliau) diarah meminda salinan asal dan Nor Salwani diarah supaya memusnahkan salinan yang akan dibentangkan kepada PAC (Jawatankuasa Kira-kira Wang Negara pada 2016). Bagaimanapun, dia (Nor Salwani) tidak memusnahkan versi asal laporan itu. Dia menyimpan versi asal di bawah kerusinya,” kata beliau.Saksi pendakwaan ke-12 itu berkata demikian ketika pemeriksaan balas oleh peguam Muhammad Shafee Abdullah yang mewakili Najib Razak dalam perbicaraan bekas perdana menteri itu dan bekas ketua pegawai eksekutif 1MDB Arul Kanda Kandasamy yang didakwa mengganggu laporan akhir audit 1MDB.Shafee: Tan Sri, anda kata terkejut, tetapi tidak melakukan apa-apa mengenai perkara itu sehingga ada kerajaan baru (Pakatan Harapan)?Madinah menjawab “betul”.Semasa ditanya siapa yang bertanggungjawab di sebalik pindaan itu, Madinah berkata beliau tidak bertanya kepada Nor Salwani mengenai perkara tersebut kerana tergesa-gesa ke mesyuarat.Saksi itu juga mengakui bahawa semasa berada di bawah pentadbiran Najib selama setahun empat bulan, beliau tidak cuba mendapatkan penjelasan daripada Najib mengenai isu itu kerana tidak perlu baginya berbuat demikian.Kepada soalan lain, Madinah mengakui kesalahan telah dilakukan melalui arahan untuk meminda dan memusnahkan laporan audit asal 1MDB.Shafee: Di sepanjang perbuatan salah itu, seseorang “membetulkan” (memanipulasi) laporan itu. Perbuatan jenayah?Madinah: Saya baru tahu adalah salah bagi Ambrin ditekan untuk meminda salinan laporan ketua audit negara yang telah dimuktamadkan, dan bagi Nor Salwani diarahkan untuk memusnahkan semua laporan asal.Kepada soalan lain, Madinah menafikan bertemu Najib untuk dilantik sebagai ketua audit negara pada awal 2016 dan juga menafikan beliau bergantung usaha melobi oleh arwah suaminya, timbalan pengerusi tetap Umno ketika itu, Rizuan Abdul Hamid, untuk menjadi dilantik sebagai ke jawatan itu.Shafee: Adakah anda tahu arwah suami anda melobi supaya anda menjadi ketua audit negara?Madinah: Apabila perkara itu dibangkitkan, saya telah memberitahunya bahawa dalam keadaan apa pun dia tidak boleh campur tangan dalam apa cara sekalipun, terutamanya semasa saya menjadi ketua setiausaha di dua kementerian, pendidikan dan Mosti. Dia seorang ahli perniagaan, dia tidak cuba untuk menjalankan perniagaan dengan kedua-dua kementerian ini dan tidak melobi apa-apa daripada PM, kerana jika saya dilantik, ia harus atas merit saya sendiri dan dia faham.Najib, 68, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB  sebelum dibentang di hadapan PAC bagi mengelak sebarang tindakan diambil terhadapnya.Arul, 45, pula didakwa bersubahat dengan Najib dalam membuat pindaan tersebut bagi melindungi ahli Parlimen Pekan itu daripada tindakan tatatertib, sivil atau jenayah berkaitan 1MDB.Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Putrajaya antara 22 dan 26 Februari 2016Mereka didakwa mengikut Seksyen 23 (1) Akta Suruhanjaya Pencegahan Rasuah Malaysia 2009, yang memperuntukkan hukuman penjara maksimum sehingga 20 tahun dan denda tidak kurang daripada lima kali nilai suapan atau RM10,000, mengikut mana-mana yang lebih tinggi, jika sabit kesalahan.Perbicaraan dihadapan hakim Mohamed Zaini Mazlan bersambung.


Sarawak teroka bahan api bio berasaskan alga sebagai sumber tenaga lestari

Sarawak sedang mengkaji untuk mengeluarkan bahan api bio berasaskan alga sebagai sebahagian daripada usahanya membangunkan tenaga yang lestari.Premier Sarawak Abang Johari Openg berkata negeri itu mampu menghasilkan alga kerana ia kaya dengan sumber asli.“Kita akan lihat bagaimana kita boleh hasilkan (lumut) ini di kawasan pantai kita,” katanya pada satu majlis di Kuching hari ini.“Kita mempunyai hutan bakau dan cuaca yang baik. Kita boleh gunakan karbon dioksida sebagai pelarut untuk mengekstrak minyak daripada alga.”Beliau turut menambah bahawa alga boleh ditanam walaupun dalam tangki. Menurutnya, syarikat kapal terbang ketika ini “mencari sumber bahan api yang lestari”.“Kita ada sumber, ia hanya soal kreativiti dan proses yang boleh digunakan untuk pengeluaran besar-besaran,” tambahnya.Beliau berkata kerajaan negeri akan menubuhkan makmal bagi menjalankan kajian kebolehlaksanaan pembangunan bahan api bio berasaskan alga itu.“Perbadanan Pembangunan Ekonomi Sarawak akan bekerjasama dengan penyelidik untuk meneroka cara baru penanaman alga,” katanya.“Apabila kita mempunyai makmal dan ia terbukti, kita akan melihat bagaimana kita boleh menanam alga di seluruh kawasan pantai kita.“Bayangkan sebaik sahaja kita sudah ada pengeluaran alga secara besar-besaran, berapa banyak gelen bahan api bio yang boleh kita hasilkan.”


Perbincangan kerjasama PH, PSB bagi hadapi PRN Sarawak tergendala, kata PKR

Perbincangan kerjasama Pakatan Harapan (PH) dengan Parti Sarawak Bersatu (PSB) untuk menghadapi Pilihan Raya Negeri (PRN) Sarawak ke-12 tergendala susulan permintaan agihan kerusi yang bertindih, kata Pemangku Pengerusi PKR Sarawak, Abang Zulkifli Abang Engkeh hari ini.Berikutan itu beliau berkata parti komponen PH yang terdiri daripada parti DAP, Amanah dan PKR setakat ini tidak akan bekerjasama dengan parti pembangkang lain yang terdapat di Sarawak pada PRN nanti.“Setakat ini (perbincangan kerjasama dengan PSB) tidak mencapai kata sepakat, tetapi kita tidak tahu pada masa akan datang apa akan terjadi kerana masih ada masa,” katanya ketika dihubungi hari ini.Sebelum ini, ahli Majlis Presiden PSB yang juga bekas Adun dari PKR, Baru Bian mengajak DAP untuk bekerjasama dalam PRN Sarawak atas satu objektif utama iaitu membawa perubahan untuk rakyat Sarawak dengan menjatuhkan kerajaan Gabungan Parti Sarawak (GPS).Bagaimanapun Pengerusi DAP Sarawak Chong Chieng Jen dilaporkan mendakwa PSB sebagai parti yang “mencurigakan” ekoran “persamaan” yang dimiliki parti itu dengan GPS.Abang Zulkifli seterusnya mengesahkan PKR Sarawak akan meletakkan calon di 49 daripada 82 kawasan Dewan Undangan Negeri (DUN) Sarawak pada PRN nanti.“Pembahagian kerusi antara PKR, DAP dan Amanah berjalan lancar. Baki 33 kerusi lagi akan diisi oleh dua parti itu,” katanya.


Masalah kesihatan Najib 'agak teruk', perbicaraan kes 1MDB disingkatkan

Perbicaraan kes Najib Razak bagi pertuduhan menyeleweng RM2.3 bilion dana 1Malaysia Development Berhad (1MDB) di Mahkamah Tinggi di Kuala Lumpur hari ini  disingkatkan kerana bekas perdana menteri itu memerlukan rawatan perubatan setelah ubat darah tingginya memberinya kesan buruk.
Timbalan Pendakwa Raya Kanan Gopal Sri Ram yang mengetuai pasukan pendakwaan memberitahu hakim Collin Lawrence Sequerah bahawa beliau telah dimaklumkan oleh pegawai Jabatan Penjara Kajang mengenai keadaan Najib yang "agak teruk".
“Ubat tekanan darah tertuduh telah ditukar dan ia memberi kesan buruk kepadanya.
“Saya dimaklumkan keadaannya (Najib) agak teruk, tetapi beliau bersedia untuk berada di sini (perbicaraan) sehingga 12.30 tengah hari. Pada 2 petang beliau perlu dibawa ke hospital untuk berjumpa doktor,” katanya.
Hakim bersetuju untuk menangguhkan perbicaraan pada pukul 12.30 tengah hari bagi membolehkan Najib mendapatkan rawatan perubatan.
Bekas perdana menteri itu yang bersut biru duduk di kandang tertuduh, manakala isterinya, Rosmah Mansor dan anak perempuannya Nooryana Najwa dilihat duduk di galeri awam.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan diteruskan dengan Pengurus Ambank (M) Berhad cawangan Jalan Raja Chulan, R Uma Devi yang merupakan saksi pendakwaan ke-37 membaca kenyataan saksinya.
Pada 23 Ogos, Najib dihantar ke penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta.


Perhimpunan haram apa yang hendak dibuktikan?

Penganjuran perhimpunan haram #TangkapAzamBaki yang diadakan di kawasan Stesen transit aliran ringan (LRT) Bangsar semalam dilihat gagal kerana tidak mendapat sambutan dan hanyalah cubaan meraih perhatian masyarakat, selain bertujuan memberi imej buruk kepada negara, kerajaan dan institusi kerajaan seperti Suruhanjaya Pencegahan Rasuah Malaysia (SPRM).Ketika masyarakat gigih menghadapi cabaran semasa seperti Covid-19, kos sara hidup yang meningkat, perhimpunan haram anjuran anak muda pembangkang bukan hanya menyusahkan pihak berkuasa yang terpaksa mengawal keadaan, malah menjejaskan mata pencarian rakyat yang perlu bekerja keras menampung keperluan hidup.Tidakkah penganjur dan penyokongnya sedar perhimpunan ini hanya untuk kepentingan individu? Bagaimana pula dengan suara majoriti rakyat yang mahu meneruskan kehidupan dengan aman damai?Apakah suara majoriti ini tiada tempat dalam sistem demokrasi yang kononnya diperjuangkan pembangkang? Sehingga sanggup berhimpun mengabaikan prosedur operasi standard (SOP) seperti penjarakan fizikal yang berisiko mencetuskan kluster Covid-19 baru.Meskipun begitu nampaknya strategi mereka pun tidak berjaya. Mengikut laporan media, hanya lebih kurang 100 orang yang hadir ke perhimpunam tersebut. Laungan di media sosial seolah-olah lantang tetapi realitinya perhimpunan haram itu tidak disambut oleh majoriti rakyat.Penganjur sepatutnya profesional dan rasional menunjukkan teladan yang baik kepada rakyat dan bukannya turun berhimpun demi meraih laba politik masing-masing.Jelas sekali himpunan berkenaan mencerminkan sikap penting diri sendiri dan menunjukkan kepentingan terhadap politik.Mereka yang terbabit dalam himpunan itu sepatutnya berlaku matang bukan bertindak memburukkan lagi keadaan kestabilan negara sehingga mencetuskan kegusaran rakyat.Ironinya, mereka mengajak orang ramai melakukan protes jalanan tetapi tiada langsung kelibat pemimpin parti tertinggi sendiri yang hadir.Maka yang jelas sebenarnya adalah konflik dalaman parti pembangkang sendiri dan ini adalah isyarat yang jelas ia menunjukkan bahawa pengaruh ketua pembangkang dalam pakatan itu semakin lemah.Ataupun mungkin juga ada di kalangan mereka yang berasa jemu dengan demonstrasi jalanan seperti ini dan ingin melaksanakan tugas-tugas mereka sebagai pemimpin kerajaan negeri.Jika dikaji dengan teliti, ini adalah strategi politik kepada mereka sama ada kehadiran ke perhimpunan itu mendapat sambutan atau sebaliknya. Jika mendapat sambutan, mereka boleh berkata sokongan rakyat kepada pakatan semakin meningkat meskipun tanpa kelibat mereka dan jika berkurangan, mereka akan beri alasan mereka sibuk berkhidmat untuk rakyat.Berbalik kepada perhimpunan haram, apakah yang ingin dibuktikan dengan mengadakan perhimpunan sedemikian?Berdasarkan pemerhatian, tindakan mengadakan perhimpunan seumpamanya adalah lebih kepada gerakan politik bagi mengekalkan sokongan rakyat kepada pakatan pembangkang.Menggunakan sentimen rasuah, pakatan pembangkang dilihat cuba meraih simpati masyarakat di negara ini dan dunia supaya menyebelahi mereka yang kononnya memperjuangkan isu-isu rasuah.Tetapi yang jelas mereka hanya cuba mewujudkan tekanan kepada kerajaan kononnya telah berlaku salahguna kuasa dalam SPRM dan agensi itu perlu dirombak. Tiada apa pun yang mereka buktikan, ia lebih kepada untuk meraih simpati masyarakat semata-mata.Perhimpunan haram dan demonstrasi jalanan asalnya dirancang diadakan di pusat tumpuan ramai iaitu di pekarangan kompleks membeli-belah terkenal Sogo di Jalan Tuanku Abdul Rahman (TAR) kemudian bertukar ke LRT Bangsar. Kenapa Bangsar dan bukannya di tempat lain?Jawapannya mudah kerana selepas Sogo, Bangsar menjadi pilihan penganjur perhimpunan memandangkan kawasan itu menjadi tumpuan masyarakat.Mereka tahu sekiranya mereka memilih Dataran Merdeka, perhimpunan mereka akan kelihatan tidak berjaya kerana kurang mendapat sambutan. Di Bangsar mereka boleh mendakwa masyarakat yang menaiki LRT turut menyertai mereka supaya mereka nampak ramai. Itu sahaja.Kumpulan pemuzik jalanan Caliph Buskers yang menjadi penghibur tetap di Sogo dilaporkan memberi amaran kepada penganjur perhimpunan haram itu supaya membatalkannya demi kelangsungan rezeki pemuzik jalanan di kawasan berkenaan.Akhir sekali, golongan ini berhimpun berhimpun mahu memperjuangkan keadilan undang-undang namun tidak sedar tindakan mereka itu telah melanggar undang-undang kerana berhimpun beramai-ramai?Pelik bin ajibkan mereka berjuang kononnya tidak mahu orang melanggar undang-undang tapi hari ini terbukti mereka sendiri pula yang melanggar undang-undang.Tuan Saleh Tuan Faiz adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Keputusan mahkamah buktikan saya di pihak benar, kata bekas staf Anwar

Bekas pembantu penyelidik Presiden PKR Anwar Ibrahim hari ini mengalu-alukan keputusan mahkamah yang memerintahkan setiausaha akhbar ahli politik itu membayar kos RM200,000 kepadanya dalam saman fitnah berhubung dakwaan serangan, menyifatkan ia sebagai satu langkah yang membuktikan dakwaannya tentang apa yang berlaku.
Muhammed Yusoff Rawther berkata keputusan Mahkamah Sesyen Shah Alam yang turut  memerintahkan Tunku Nashrul Tunku Abaidah membuat permohonan maaf secara terbuka kepadanya membersihkan namanya dan membenarkan apa yang disifatkan sebagai "kenyataan yang memberi kesan buruk dan berniat jahat" dari pejabat Anwar.
"Saya percaya kebenaran sentiasa akan tertegak. Tidak kira betapa terdesaknya pejabat Anwar hendak memburukkan nama saya, saya hanya boleh berpegang untuk menyatakan kebenaran, kerana saya rasa hidup lebih mudah dengan cara itu," katanya dalam satu kenyataan hari ini.
Nashrul diarahkan meminta maaf kepada Yusoff dan membayar ganti rugi berhubung kenyataan media pada 2019, di mana beliau menafikan insiden serangan yang didakwa berlaku di pejabat Anwar.
Kenyataan itu dibuat susulan Yusoff membuat laporan polis, mendakwa beliau diserang secara fizikal oleh setiausaha politik Anwar, Farhash Wafa Salvador Rizal Mubarak.
Yusoff juga memfailkan saman sivil berasingan terhadap Farhash, menuntut pampasan bagi kecederaan yang dialami selepas serangan itu.
Yusoff, yang bekerja di banglo pejabat Anwar di Bukit Gasing, Petaling Jaya, turut memfailkan saman terhadap presiden PKR itu, menuduhnya melakukan serangan seksual terhadapnya pada Oktober 2018, beberapa hari sebelum ketua pembangkang itu memenangi Pilihan Raya Kecil Port Dickson.
Yusoff mendakwa beliau mengalami trauma fizikal, psikologi dan sosial yang serius akibat kejadian itu.
Kes tersebut masih berjalan di mahkamah.


SKMM siasat aktivis selepas kritik lawatan PM ke Arab Saudi

Seorang aktivis dan pempengaruh media sosial Halimah Nasoha hari ini dipanggil memberi keterangan ke Ibu Pejabat Suruhanjaya Komunikasi dan Multimedia Malaysia (SKMM) berhubung dakwaan terhadap hantaran-hantaran di akaun Facebook yang dikendalikannya.
Bercakap kepada MalaysiaNow selepas dua jam memberi keterangan, Halimah memberitahu beliau disiasat SKMM susulan beberapa hantarannya sekitar bulan Mac lalu yang dipercayai merujuk kepada Perdana Menteri Anwar Ibrahim.
Bagaimanapun, beliau menegaskan tiada mana-mana disebut khususnya nama pemimpin tersebut diletakkan dalam hantaran-hantaran berkenaan.
“Saya tidak pun membuat sebarang kenyataan yang direct atau secara langsung mengenai perdana menteri.
“Bagaimanapun saya membuat hantaran tersebut atas dasar kritikan dan bukan penghinaan di mana saya membuat komen yang adil dan sifat berkepentingan awam,” katanya di luar perkarangan pejabat SKMM, Cyberjaya.
Beliau yang hadir bersama peguamnya, Zaid Malek pada jam 10.15 pagi memberitahu dirinya tidak pernah dimaklumkan mengenai subjek siasatan oleh SKMM sehingga ianya didedahkan ketika sesi ambil keterangan yang bermula jam 11.25 pagi tadi.

Halimah Nasoha hadir bersama peguamnya, Zaid Malek di ibu pejabat SKMM di Cyberjaya, 18 Mei.

Dalam pada itu, peguamnya memberitahu Halimah disiasat di bawah Seksyen 233 (1) (A) Akta Komunikasi dan Multimedia 1998.
Zaid menegaskan sekiranya di pihak perdana menteri berasa tidak senang atau tidak berpuas hati terhadap kenyataan yang dikeluarkan oleh anak guamnya, beliau boleh menggunakan prosedur yang lebih adil dan mengikut lunas undang-undang.
“Tapi kenapa ada layanan istimewa? Seharusnya PM bukan menggunakan jentera SKMM untuk menyangkal (kenyataan).
“Boleh saman malu atau saman fitnah di mahkamah,” katanya kepada MalaysiaNow.
Beliau turut mempersoalkan pendirian kerajaan campuran terutamanya Pakatan Harapan (PH) yang sangat menentang penggunaan akta tersebut ketika berada di blok pembangkang kini menggunakan akta yang sama ketika mentadbir kerajaan.
“Kalau benar Kerajaan Madani ini adil dan mahu tegakkan hak asasi manusia, sepatutnya (siasatan) berhenti di sini sehingga betul-betul ada pertuduhan di mahkamah.
“Hentikan siasatan terhadap Halimah dan orang-orang lain juga.”
Sumber SKMM memberitahu MalaysiaNow, skop siasatan terhadap media sosial dipercayai dikendalikan Halimah dengan nama Yi Ma Nas melibatkan hantaran status beliau yang mengkritik lawatan Anwar ke Arab Saudi pada Mac lalu.

Peguam Zaid Malek mempersoalkan pendirian kerajaan campuran yang sangat menentang penggunaan Akta SKMM ketika berada di blok pembangkang tetapi menggunakan akta yang sama ketika mentadbir kerajaan.

Pada 8 Mei, Halimah menerusi akaun Facebook tersebut berkongsi satu tangkap layar menunjukkan perbualan beliau dengan seorang individu yang memperkenalkan diri sebagai timbalan pengarah SKMM.
Dalam hantaran tersebut, Halimah menyifatkan beliau diugut oleh individu tersebut untuk hadir ke pejabat agensi tersebut jika tidak mahu tempat kerja atau kediamannya diserbu pihak berkuasa.
Bercakap mengenai hal itu, Halimah berkata beliau berasa terancam dan takut apabila mendapati kehadirannya ke ibu pejabat SKMM turut diiringi pegawai polis lengkap berpakaian seragam dan anggota unit cawangan khas (SB) selain individu yang bertindak memberi ugutan kepadanya, awal bulan lalu.
“Saya macam dilayan seperti pengganas seolah-olah saya melakukan jenayah yang amat berat.
“Beliau (pegawai SKMM) pun ada di sini dan minta saya padamkan hantaran tangkap layar itu.”
Kata Zaid, sehingga akhir sesi rakam keterangan yang berakhir tengah hari tadi, dilihat tiada indikasi anak guamnya akan dipanggil semula ke ibu pejabat tersebut.
“Tapi kita masih tak pasti apakah tindakan selanjutnya akan dibuat.”


1,054 kes baru Covid-19, 12 kematian dilaporkan

Sebanyak 875 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 23,995 kes atau 69.8%.Ketua Pengarah Kesihatan Dr Noor Hisham Abdullah berkata terdapat 1,054 kes baru jangkitan Covid-19, menjadikan angka keseluruhan penularan dalam negara berjumlah 34,393.Kata Noor Hisham Sabah mencatatkan sebanyak 678 kes baru atau 64.3% daripada kes keseluruhan hari ini.“Terdapat 12 kematian dilaporkan menjadikan jumlah mangsa yang maut seramai 263 orang,” katanya dalam sidang media hariannya.Katanya, sebanyak 10,135 kes aktif kini sedang menerima rawatan di hospital, 94 pesakit di tempat di Unit Rawatan Rapi termasuk 32 memerlukan bantuan alat pernafasan.


120 ekor lembu hilang akibat banjir di Segamat

Tiada kata yang mampu diungkap, hanya air mata menjadi saksi kehibaan Tey Teng Swee apabila kandang lembu yang diusahakannya sejak lima tahun lepas hilang sekelip mata “ditelan” dalam kejadian banjir di Batu 7 Jalan Muar, sejak Ahad lepas.Wajah penternak berusia 60 tahun itu juga kelihatan sugul memikirkan nasib 120 ekor lembu pedaging dari baka Charolais, Bali, Belgian Blue dan Brahman yang masih hilang dalam kejadian banjir yang melanda daerah itu.Ketika ditemui Bernama, Tey berkata beliau tidak menyangka kandang setinggi lapan kaki yang dibinanya akan ditenggelami air.“Saya dan pekerja cuba untuk mengeluarkan lembu-lembu berkenaan tetapi gagal kerana kawasan sudah dipenuhi air dan haiwan tersebut sudah kelihatan penat kerana tidak diberikan makanan.“Kami hanya berjaya menyelamatkan kira-kira 20 ekor lembu dengan menggunakan bot, yang kemudianya terpaksa ditambatkan di tepi jalan,” katanya yang memakai anduh pada tangan kirinya, akibat patah ketika cuba menyelamatkan lembu-lembunya itu.Lebih memilukan, biarpun berjaya menyelamatkan sebahagian ternakannya, kebanyakan haiwan ternakannya itu berada dalam keadaan lemah, sehingga ada yang mati akibat kepenatan dan kelaparan, kata Tey.Beliau berkata walaupun Jabatan Perkhidmatan Veterinar ada membantu dengan memberi bantuan makanan kepada haiwan ternakannya, tetapi dalam keadaan banjir, lembu tersebut tidak mampu untuk bergerak apatah lagi mengharungi air banjir yang deras.“Saya tidak tahu nak buat apa sekarang, dengan keadaan lembu yang masih lemah… saya harap saya boleh bangkit lagi selepas ini,” katanya.Tey berkata berikutan bencana itu beliau menganggarkan jumlah kerugian sekitar RM600,000 melibatkan empat baka lembu pedaging yang diusahakannya itu.


13-0 selepas Kementerian Pengangkutan lulus undi belah bahagi

RM6.05 bilion diperuntukkan Kementerian Pengangkutan peringkat jawatankuasa dalam Belanjawan 2021 lulus dengan 109 setuju, 94 tidak bersetuju dan 17 tidak hadir dalam undi belah bahagi, kata Speaker Dewan Rakyat Azhar Azizan Harun.Ini menyaksikan Perikatan Nasional (PN) mendahului dalam pembentangan semua 13 kementerian di peringkat jawatankuasa Belanjawan 2021 meskipun sebelum ini dikhabarkan pembangkang Pakatan Harapan (PH) akan menguji semua kementerian dalam usaha untuk menggagalkannya.Terdahulu sembilan ahli Parlimen mengambil bahagian dalam perbahasan kementerian itu dan tiga ahli Parlimen yang mencelah dan kemudiannya digulung Menteri Pengangkutan Wee Ka Siong.Awal hari ini, Kementerian Kerja Raya lulus dengan undian suara meskipun isu projek Lebuhraya Pan Borneo hangat dibahaskan.Sehingga kini 5 kementerian berdepan undi belah bahagi.


Ringgit berpotensi merosot ke paras RM5 berbanding dolar AS?

Prestasi ringgit yang lemah berbanding dolar Amerika Syarikat (AS) sejak kebelakangan ini mencetuskan kebimbangan kerana terus berlegar menghampiri paras terendah apabila mata wang tempatan itu melebihi paras RM4.60 pada awal minggu ini.
Pada petang 1 Jun lalu ringgit berada pada paras  4.6110/6165, menyaksikan penyusutan empat hari berturut-turut sebelum ia kembali melantun pada Jumaat untuk ditutup kukuh sedikit pada 4.5745/5785 berbanding dolar AS.
Prestasi merudum ini membuatkan ramai berasa kurang senang dan mula mempersoalkan kemungkinan mata wang tempatan itu jatuh melebihi paras RM5 berbanding dolar AS.
Ringgit mencecah paras terendah dalam sejarah pada 4 November tahun lalu apabila ia berada pada RM4.7465, merosot melangkaui paras RM4.7250 yang direkodkan pada 7 Januari 1998 ketika negara berdepan krisis kewangan Asia.
Menteri Ekonomi Rafizi Ramli, baru-baru ini menjelaskan prestasi ringgit yang merosot itu adalah disebabkan ketidaktentuan ekonomi dan kewangan di AS, namun jawapan yang diberi itu tetap menerima kecaman ramai terutama di media sosial apabila orang ramai menggesa ahli Parlimen Pandan itu untuk mencari jalan penyelesaian.
Ini kerana, Rafizi yang juga timbalan presiden PKR semasa berada di blok pembangkang aktif mengkritik pentadbiran lalu mengenai prestasi ekonomi serta ringgit dan sering mengaitkan kejatuhan kedua-dua itu dengan prestasi menteri atau kerajaan.
Menjelaskan mengenai situasi naik turun ringgit, Ketua Ekonomi dan Kewangan Sosial Bank Muamalat Mohd Afzanizam Abdul Rashid berkata, pengukuhan atan penyusutan mata wang tempatan itu sebenarnya ditentukan oleh kuasa pasaran yang didorong oleh permintaan.
Beliau berkata, tidak mustahil untuk ringgit melebihi paras RM5 berbanding dolar AS sekiranya kuasa pasaran menentukan begitu.
"Hakikat pengukuhan atau penyusutan ringgit ditentukan oleh pasaran," katanya kepada MalaysiaNow.
"Jadi persoalan, adakah ia boleh mencecah RM5 bagi setiap unit dolar AS? Jika kuasa pasaran yang tentukan sudah pasti ia sesuatu yang boleh berlaku.
"Cuma, kita risau impaknya. Apabila (ringgit) semakin lemah, maka inflasi yang diimport itu lebih banyak lagi."
Mengulas mengenai prestasi semasa ringgit, Afzanizam menjangkakan prestasi merudum itu adalah bersifat jangka pendek yang mana ia disebabkan faktor luaran.
Katanya, sebab utama yang mempengaruhi kejatuhan ringgit didorong hasil perbincangan mengenai had siling hutang kerajaan AS yang mana keputusannya dianjak daripada 1 Jun kepada 5 Jun depan.
"Justeru, perkembangan terkini mengenai tarikh itu mengundang kegusaran di pasaran.
"Apabila berlaku isu-isu ketidakpastian, peserta pasaran akan cenderung untuk memegang dolar AS sekali gus mendorong permintaan ringgit terhadap mata wang itu," katanya.
Menjelaskan lanjut, Afzanizam berkata, prestasi ringgit kembali melantun pada Jumaat apabila undian di peringkat Dewan Perwakilan AS meluluskan Rang Undang-undang (RUU) siling hutang itu, menunjukkan berlaku perkembangan positif berhubung perkara itu.
Katanya, situasi ini menimbulkan keyakinan yang lebih baik dan meningkatkan selera risiko pelabur terhadap mata wang lain termasuk ringgit.
Menurut Afzanizam, perkembangan itu hanya akan mempengaruhi prestasi ringgit bagi jangka pendek, manakala jangka panjang lebih menyentuh kepada dasar dan komitmen kerajaan dalam memastikan kedudukan kewangan negara akan berada pada prestasi terbaik.
"Untuk pastikan nilai ringgit terus mengukuh, kerajaan perlu tunjukkan komitmen untuk membuat reformasi ekonomi yang akan membuah hasil lebih dinamik serta mendorong keuntungan syarikat-syarikat senarai awam ke tahap lebih baik," katanya.
Tambah beliau, kerajaan perlu memastikan naratif positif itu diteruskan dan diterjemahkan dengan pelaksanaan dasar yang membantu ke arah tersebut bagi meningkatkan keyakinan pelabur untuk memegang aset di Malaysia.


Bekas ketua hakim perjelas isu raja berpelembagaan

Setelah membaca komen-komen pembaca, saya membaca semula rencana berkenaan dengan teliti. Perlu diingati bahawa ia adalah rencana ilmiah undang-undang.  Ujian terhadapnya ialah sama ada ia betul atau tidak di sisi undang-undang, bukan sama  ada ia disukai atau tidak. Setakat ini belum ditunjukkan di mana pandangan dan hujah-hujah kami yang tidak betul. Pendirian saya adalah, jika ditunjukkan di mana pandangan kami yang tidak betul, disertai dengan hujah-hujah yang lebih baik, saya akan menerimanya dan membuat pembetulan. Setelah menelitinya semula, saya dapati satu klausa telah tertinggal di perenggan akhir,  walaupun ia diulang sebanyak dua kali sebelumnya. Klausa itu ialah “melainkan  dalam perkara-perkara yang dikecualikan oleh Perlembagaan” seperti yang terdapat  dalam halaman 1, perenggan 7 atau “yang tidak bersifat tindakan atas budi bicara  baginda seperti yang dinyatakan dalam Perlembagaan” yang terdapat dalam halaman 2,  perenggan 2. Ketertinggalan klausa tersebut mungkin telah menyebabkan pembaca-pembaca yang hanya membaca perenggan terakhir (rencana sepatutnya dibaca keseluruhannya) menanggap bahawa mengikut rencana itu Yang di-Pertuan Agong mesti menurut nasihat perdana menteri dalam semua perkara. Maka, untuk mengelak anggapan sedemikian, dengan ini dimasukkan klausa “dalam  perkara yang tidak bersifat tindakan atas budi bicara baginda seperti yang dinyatakan dalam Perlembagaan” ke dalam ayat yang bermula dengan kata-kata “Dalam kata  lain…..” menjadikan ayat itu berbunyi begini: “Dalam kata lain, adalah lebih tepat untuk baginda menurut nasihat perdana menteri  dalam perkara yang tidak bersifat tindakan atas budi bicara baginda seperti yang dinyatakan dalam Perlembagaan dan nasihat peguam negara yang berkuasa pada masa  ini. Pada ketika-ketika tertentu baginda boleh menyampaikan pandangan baginda  kepada Kerajaan.” Diharapkan dengan memasukkan klausa itu akan dapat mengelakkan salah faham terhadap maksud sebenar rencana itu. Saya juga ingin menarik perhatian pembaca bahawa dalam rencana tersebut kami tidak  memberi pandangan sama ada, untuk memanggil persidangan Parlimen menurut  seksyen 14(1)(b) Ordinan Darurat (Kuasa-Kuasa Perlu) 2021, Yang di-Pertuan Agong  perlu melakukannya atas nasihat perdana menteri atau tidak.  Abdul Hamid Mohamad adalah bekas ketua hakim negara.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


KKM terima 896 laporan kesan sampingan dos penggalak diterima, 42 kes serius

Sebanyak 896 daripada 24,286 laporan kesan advers susulan imunisasi (AEFI) berkaitan dos penggalak diterima setakat 15 Januari lepas.Ketua Pengarah Kesihatan Dr Noor Hisham Abdullah berkata daripada 896 AEFI itu, sebanyak 42 kes menerima kesan sampingan yang serius manakala baki mengalami kesan sampingan minimum.“Kalau dilihat jumlah dilaporkan itu, 0.4 untuk setiap 1,000 dos diberikan, bagi dos penggalak adalah 0.1 untuk 1,000 dos diberikan manakala kesan sampingan teruk ialah 0.05 bagi 1,000 dos diberikan,” katanya pada sidang media di Bangunan Parlimen, semalam.Turut hadir, Menteri Kesihatan Khairy Jamaluddin dan Timbalan Menteri Kesihatan Dr Noor Azmi Ghazali.Dalam pada itu, Dr Noor Hisham berkata sebanyak 9.2 juta dos penggalak telah diberikan kepada penerima hingga 15 Januari lepas.Mengenai laporan miokarditis dalam kalangan kanak-kanak, beliau berkata hanya satu hingga tiga kes bagi setiap 100,000 kanak-kanak mendapat kesan miokarditis hasil vaksinasi, namun akan menjadi 36 kali ganda lebih tinggi untuk mendapat miokarditis sekiranya tidak divaksin.Berhubung perkembangan terkini AEFI melibatkan banduan Penjara Kajang, Dr Noor Hisham berkata 13 daripada 18 laporan yang diterima telah selesai disiasat dan dibentangkan dalam mesyuarat Jawatankuasa Farmakovigilan Khas Vaksin Covid-19 (JFK) pada 12 Jan lepas.“Lima laporan lagi termasuk yang melibatkan kematian masih dalam siasatan. Sementara hasil penilaian JFK berdasarkan laporan siasatan diterima, 10 daripada kes tersebut (selesai disiasat) dikenal pasti bukan disebabkan vaksin yang diterima banduan.“Bagi tiga laporan lagi, kesan advers hanya berkemungkinan berlaku disebabkan oleh vaksin yang diambil,” katanya.Sementara itu, Khairy berkata setiap laporan AEFI melalui proses terperinci bagi membolehkan kementerian Kesihatan (KKM) menjalankan siasatan termasuk bedah siasat dan pandangan klinikal sebelum mengesahkan sama ada kes disebabkan vaksin atau sebaliknya. Ditanya mengenai kebimbangan masyarakat berhubung dos penggalak yang dikaitkan dengan beberapa berita kematian yang tular dalam media sosial, Khairy berkata KKM akan mengeluarkan semua data AEFI berkaitan dos penggalak.Sambil menyatakan sebahagian besar berita yang tular tiada kaitan dengan vaksinasi, beliau berkata KKM akan menjalankan siasatan rapi terutamanya membabitkan kes kematian.


SPRM tumpu siasatan terhadap RM92 bilion dana kerajaan sepanjang pandemik

Suruhanjaya Pencegahan Rasuah Malaysia (SPRM) berkata akan menumpukan siasatan terhadap RM92.5 bilion daripada anggaran jumlah keseluruhan RM530 bilion yang diperuntukkan sejak Covid-19 melanda negara, berikutan dakwaan salah laku dalam pengurusannya oleh kerajaan sebelum ini.
Dalam sebuah kenyataan, SPRM menjelaskan siasatan awal mendapati hanya jumlah itu sahaja yang melibatkan dana kerajaan sementara baki sebanyak RM437.5 bilion lagi bukan daripada kerajaan.
“Justeru, fokus siasatan SPRM akan terarah kepada dana sebanyak RM92.5 bilion berkenaan.
“Pihak Kementerian Kewangan sedang memperincikan pecahan tersebut dan akan menyerahkannya kepada SPRM pada minggu hadapan.”
Sebelum ini, Perdana Menteri Anwar Ibrahim mendakwa terdapat “pelanggaran” dalam pemberian kontrak berhubung peruntukan RM600 bilion sepanjang pandemik Covid-19 melanda.
Bagaimanapun, beliau tidak menjelaskan butiran mengenainya dan berkata Kabinet akan menentukan sama ada wujud keperluan suruhanjaya siasatan diraja ditubuhkan untuk menyiasatnya.
Bekas perdana menteri Muhyiddin Yassin menafikan dakwaan Anwar itu dan mengatakan beliau sedia disiasat mengenainya.
Dalam pada itu, bekas menteri kewangan Tengku Zafrul Aziz berkata tidak ada perkara yang disorokkan mengenai perbelanjaan kerajaan dan pakej rangsangan yang dibuat sepanjang pelaksanaan perintah kawalan pergerakan (PKP) itu dan beliau juga menyatakan kesediaan untuk disiasat.


Anwar dipanggil sebagai saksi kes saman bekas pegawai penyelidik dipukul setiausaha politiknya

Presiden PKR Anwar Ibrahim akan dipanggil sebagai saksi dalam satu kes saman bekas pegawai penyelidiknya dalam perbicaraan yang dijadualkan berlangsung di Mahkamah Sesyen Shah Alam pada Mac tahun depan.Muhammed Yusoff Rawther mengemukakan saman terhadap setiausaha politik Anwar, Farhash Wafa Salvador yang didakwa mencederakannya dalam satu kejadian di pejabat presiden PKR di Petaling Jaya.Februari lalu, Farhash gagal untuk menggugurkan sebahagian daripada saman yang melibatkan Anwar.Farhash Wafa Salvador.Mahkamah juga menolak permintaan sama Setiausaha Akhbar Anwar Tunku Nashrul Tunku Abaidah, untuk mengenepikan sebahagian daripada saman yang difail Yusoff terhadapnya.Satu laporan polis dibuat oleh Yusoff terhadap Anwar tahun lalu menyebabkan satu kertas siasatan dibuka atas dakwaan dirinya menjadi mangsa serangan seksual oleh pemimpin PKR itu pada Oktober 2018.Jabatan Peguam Negara bagaimanapun berkata Anwar tidak akan didakwa kerana “kekurangan bukti”.Dalam saman yang dikemukakan awal tahun ini, Yusoff, 27, mendakwa Farhash menyerangnnya di pejabat Anwar yang terletak di Bukit Gasing, Petaling Jaya, pada Mei 2019.Disember tahun lalu, Yusoff bertindak mempersoalkan polis kerana siasatan dikatakan dilengah-lengahkan, dengan mengatakan tindakan sepatutnya sudah diambil selepas laporan perubatan kecederaan yang dialaminya dikeluarkan.Laporan perubatan yang dilihat MalaysiaNow turut mengatakan Yusoff mengalami kecederaan dan koyakan pada bahagian bahu, dan memerlukan pembedahan dengan kos RM40,000.Farhash bagaimanapun bertindak menafikan dakwaan terhadap dirinya dan sebaliknya bertindak mengemukakan saman balas terhadap Yusoff.Awal tahun lalu, polis berkata satu kertas siasatan dibuka terhadap dakwaan serangan itu.MalaysiaNow cuba mendapatkan maklumat terkini daripada polis dan juga peguam Yusoff, Haniff Khatri Abdulla.


Banduan bilik akhir warga Malaysia dapat tangguh hukuman mati selepas hadir di mahkamah tanpa peguam

Mahkamah Tinggi Singapura hari ini membenarkan penangguhan pelaksanaan hukuman mati kepada warga Malaysia Datchinamurthy Kataiah yang mewakili dirinya sendiri di mahkamah selepas tidak berjaya mendapatkan khidmat peguam.Kebenaran itu menjadikan hukuman mati yang pada mulanya dijadual akan dilaksanakan esok ditangguh, kata peguam N Surendran dalam satu ciapan Twitter.Sementara itu, peguam hak asasi terkemuka M Ravi berkata penangguhan hukuman itu diberikan sementara menunggu pendengaran cabaran undang-undang Datchinamurthy pada 20 Mei depan.“Tidak akan ada hukuman mati pagi esok,” katanya di Facebook.“Keputusan ini menunjukkan betapa pentingnya untuk menjalani semua proses undang-undang dan terus mencuba sehingga akhir tanpa putus asa.”Datchinamurthy disabitkan kesalahan menyeludup 45g diamorfin ke Singapura, di mana kesnya mengundang kritikan antarabangsa selepas dilihat gagal membezakan antara pembawa dadah yang berasal daripada keluarga miskin dengan dalang yang mengupah mereka.Keluarga Datchinamurthy baru-baru ini menerima notis pelaksanaan hukuman matinya dijadualkan pada 29 April.Permohonan penangguhan pelaksanaan Datchinamurthy difailkan sendiri olehnya dan dijalankan dalam perbicaraan tertutup pada 9.30 pagi hari ini.Ravi, yang sebelum ini merupakan peguam yang mewakilinya turut berkata prosiding pada 20 Mei adalah “berkait dengan penjara yang bertindak menghantar komunikasi dengan peguamnya kepada peguam negara.”“Permohonan difailkan oleh firma kami sebelum ini untuk menentukan tahap pelanggaran hak Datchinamurthy oleh pihak penjara.“Persoalan di hadapan mahkamah ialah bolehkah mereka jalankan hukuman pada Jumaat ini ketika dia mempunyai tarikh perbicaraan kesnya yang telah ditetapkan akan didengar pada 20 Mei,” katanya.


Kes baru kekal di paras 22,000, 92 lagi korban

22,030 kes baru Covid-19 direkodkan hari ini menjadikan jumlah keseluruhan sebanyak 3,845,601 kes.Sebanyak 33,872 pesakit turut dilaporkan sembuh, menjadikan jumlah keseluruhan kes sembuh sebanyak 3,502,760.Ketika ini, 308,942 kes aktif direkodkan, dengan 298,123 atau 96.5% daripadanya sedang menjalani kuarantin kendiri.Dalam pada itu, 2,031  (0.7%) kes kini berada di pusat kuarantin sementara 8,400 (2.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 388 kes dan 215 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.0% dengan kes Covid-19 merangkumi 44.3% daripadanya.92 korban akibat wabak itu turut dilaporkan, termasuk 33 kes kematian sebelum tiba ke hospital.Ketika ini, kes keseluruhan kematian adalah sebanyak 33,899 orang.


Bursa Malaysia ditutup ke paras terendah dalam 5 bulan

Bursa Malaysia ditutup menghampiri paras terendah dalam masa lima bulan pada Selasa apabila menyusut 28 mata atau 1.97% berbanding sehari sebelumnya.
Pada jam 5 petang, penanda aras FTSE Bursa Malaysia KLCI (FBM KLCI) ditutup pada paras terendah harian, 1,393.83, menyusut daripada 1,421.83 ketika ditutup pada Isnin.
Terdahulu, indeks utama itu pada pagi tadi dibuka menyusut 4.87 mata lebih kepada 1,416.96, paras tertinggi harian sebelum ia terus merosot sepanjang hari.
Pergerakan harga di pasaran adalah negatif dengan kaunter rugi mengatasi untung  878 kepada 180, manakala 296 kaunter tidak berubah, 893 tidak didagangkan dan 11 lagi digantung.
Jumlah dagangan berjumlah 3.38 bilion unit bernilai RM2.50 bilion.
Penyusutan lima hari berturut-turut ini didorong oleh keruntuhan Silicon Valley Bank (SVB) di Amerika Syarikat.
Di paparan indeks, FBMT 100 menyusut 183.14 mata kepada 9,878.77, FBM 70 merosot 176.77 kepada 13,067.61, FBM Emas Shariah susut 167.80 mata kepada 10,482.15 manakala Indeks FBM Ace menyusut 122.18 mata kepada 5,176.88.
Mengikut sektor, indeks Perkhidmatan Kewangan merosot 341.16 mata kepada 15,379.23 , indeks Tenaga merosot 28.55 mata kepada 824.28, indeks Produk dan Perkhidmatan Industri menurun 4.40 mata kepada 168.53 manakala indeks Perladangan menyusut 125.03 mata kepada 6,667.30.


Kes harian sekali lagi lepasi 5,000

Malaysia merekodkan kes baru sebanyak 5,020 menjadikan kes keseluruhan Covid-19 meningkat sebanyak 2,673,019 kes.4,525 pesakit juga direkodkan sembuh, menjadikan jumlah keseluruhan pesakit sembuh sebanyak 2,581,395.Dalam pada itu, kes yang memerlukan rawatan di unit rawatan rapi (ICU) adalah sebanyak 428 kes di mana 359 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 237 kes di mana 159 adalah kes Covid-19.Dari 5,020 kes harian yang dilaporkan pada hari ini, 87 kes (1.7%) adalah daripada Kategori Tiga, Empat, dan Lima, dan 4,933 kes (98.3%) lagi adalah terdiri daripada Kategori Satu dan Dua.


Tiada perarakan perayaan bagi Thaipusam, Tahun Baru Cina tahun depan, kata menteri

Semua perarakan perayaan termasuk perarakan kavadi bagi perayaan Thaipusam dan Chingay sempena Tahun Baru Cina yang akan disambut tahun hadapan adalah tidak dibenarkan.Menteri Perpaduan Negara Halimah Mohamed Sadique berkata langkah ini diambil berikutan negara berhadapan jangkitan varian baru Covid-19 iaitu Omicron.“Dalam permohonan sempena sambutan Thaipusam, perarakan itu tidak dibenarkan (kerana) kita sedang berhadapan dengan varian yang baru.“…keduanya Chingay, iaitu saya sudah sebut bahawa perarakan bagi sambutan Thaipusam tidak dibenarkan maka sudah tentu apa sahaja perarakan tidak dibenarkan dan itu pun bergantung kepada keputusan tiga jawatankuasa,” katanya pada sesi waktu pertanyaan menteri di Dewan Rakyat hari ini.Halimah menjawab soalan tambahan Steven Choong Shiau Yoon (Bebas-Tebrau) yang ingin tahu sama ada prosedur operasi standard (SOP) bagi Tahun Baharu Cina akan datang membenarkan perarakan Chingay semasa sambutan perayaan itu.Sementara itu, menjawab soalan asal daripada Sivakumar Varatharaju Naidu (PH-Batu Gajah) yang ingin tahu mengenai SOP yang dirangka untuk sambutan Thaipusam pada 18 Jan 2022, Halimah berkata cadangan SOP bagi perayaan itu termasuk sambutan Krismas tahun ini dijangka dibentangkan ke tiga mesyuarat jawatankuasa untuk kelulusan, pada pertengahan Disember ini.Beliau berkata ia akan dibentangkan dalam Mesyuarat Kumpulan Kerja Teknikal Pengurusan Pandemik pada 13 Disember ini, kemudian dibawa dalam Mesyuarat Kuartet Menteri pada 14 Disember, sebelum dibawa ke Mesyuarat Jawatankuasa Khas Pengurusan Pandemik yang dipengerusikan perdana menteri, yang dijangka pada 15 Disember.“Setelah mendapat keputusan mesyuarat, surat makluman kelulusan SOP akan dihantar kepada pemimpin-pemimpin agama dan kenyataan media turut disediakan,” katanya.Halimah berkata dalam penyediaan SOP perayaan Thaipusam, pihaknya mengadakan sesi libat urus bersama 10 pemimpin agama Hindu dan wakil Majlis Keselamatan Negara serta kementerian kesihatan pada 2 Disember lepas.Sesi libat urus itu, katanya bertujuan untuk mendapatkan maklumat terperinci mengenai aktiviti dan upacara keagamaan yang sesuai bagi perayaan berkenaan dan melalui sesi libat urus itu, tujuh perkara (atau aktiviti keagamaan) dikenal pasti termasuk pengoperasian gerai jualan namun tertakluk kepada kebenaran pihak berkuasa tempatan.Menyentuh mengenai setiap SOP perayaan yang disambut pelbagai kaum di negara ini, Halimah berkata pihaknya mengadakan sesi libat urus bersama pihak-pihak berkaitan dua bulan sebelum tarikh sesuatu perayaan.“Segala cadangan SOP selepas sesi libat urus akan diangkat ke setiap mesyuarat jawatankuasa yang dinyatakan tadi. Sehubungan itu, tiada masalah dalam penyediaan SOP untuk apa-apa perayaan bagi Keluarga Malaysia,” katanya.


Iran hukum mati 6 individu terbabit serangan pengganas di Khouzestan

Iran menjatuhkan hukuman mati kepada enam orang yang didapati bersalah terbabit dalam serangan pengganas di Khouzestan.
Menurut kenyataan badan kehakiman Iran yang dikeluarkan pada Isnin, keenam-enam mereka terlibat dalam operasi pengganas bersenjata di Khouzestan sepanjang 2017 dan 2018.
Kesemua mereka adalah ahli kumpulan pengganas Harakat al-Nezal dan telah menerima arahan daripada ketua kumpulan itu di Eropah, lapor IRNA.


Subsidi bersasar diesel dijangka dilaksana tahun depan, kata menteri

Pelaksanaan subsidi bersasar untuk diesel dijangka mula dilaksanakan pada tahun depan, kata Menteri Perdagangan Dalam Negeri dan Kos Sara Hidup (KPDN) Salahuddin Ayub.
Beliau berkata Mesyuarat Majlis Tindakan Ekonomi Negara (MTEN) yang melibatkan beberapa kementerian semalam bersetuju supaya satu pangkalan data bersepadu disiapkan bagi memastikan pelaksanaan subsidi bersasar itu berkesan.
Katanya perbincangan itu melibatkan KPDN, Kementerian Kewangan, Kementerian Pengangkutan dan Kementerian Pelaburan, Perdagangan dan Industri (Miti).
“Kesemua kementerian ini melihat dan sedang menyiapkan satu pangkalan data bersepadu bagi proses penyelarasan data yang berkesan.
Semua agensi dan kementerian sudah ada pangkalan data masing-masing, cuma kita perlu selaraskan semuanya dan pastikan ia tepat dan berkesan apabila ia (subsidi bersasar diesel) dilaksanakan,” katanya.
Salahuddin berkata demikian kepada pemberita selepas menghadiri Majlis Pelancaran Pameran dan Persidangan Francais Antarabangsa Malaysia (FIM) 2023  di Pusat Konvensyen Kuala Lumpur, di sini hari ini.
Pada Februari lepas, Timbalan Menteri Kewangan Ahmad Maslan dilaporkan berkata kerajaan mampu memperoleh penjimatan sehingga RM17 bilion sekiranya golongan T20 tidak menikmati subsidi petrol, diesel dan gas petroleum cecair (LPG).
Sementara itu mengulas pelaksanaan stesen minyak tanpa subsidi di Kelantan selepas projek rintis di Perlis, Salahuddin berkata projek itu bertujuan mengawal isu ketirisan dan penyeludupan diesel dan petrol di sempadan negara.
Terdahulu, Timbalan Perdana Menteri Ahmad Zahid Hamidi berkata KPDN kini di peringkat akhir untuk memuktamadkan pelaksanaan stesen minyak tanpa subsidi di beberapa negeri lain selepas projek rintis dilaksanakan di Perlis.
Zahid berkata projek di bawah inisiatif Program Ekonomi Sempadan itu dapat menyelamatkan peruntukan subsidi minyak kerajaan, selain peluang untuk negara meningkatkan pendapatan melalui cukai jualan yang dikenakan terhadap kenderaan asing.
Projek itu kini dilaksanakan di Perlis iaitu di Padang Besar dan Wang Kelian dan KPDN sedang di peringkat akhir memuktamadkan pelaksanaan stesen minyak tanpa subsidi di Kelantan.


Mengapa industri pertahanan Malaysia masih ketinggalan?

Isu kapal tempur pesisir (LCS) yang menjadi buah mulut ketika ini turut menarik persoalan mengenai industri pertahanan negara yang dilihat masih ketinggalan berbanding Indonesia dan Singapura.
Skandal LCS hangat dibahaskan apabila laporan Jawatankuasa Kira-Kira Wang Negara (PAC) mendedahkan sebanyak RM9 bilion diperuntukkan untuk projek tersebut namun tiada satu pun daripada enam kapal siap mengikut tempoh waktu yang ditetapkan.
Kapal LCS pertama sepatutnya siap pada tahun 2019 namun kini, Menteri Pertahanan Hishammuddin Hussein menjangkakan ia bakal siap satu atau dua tahun lagi.
Industri pertahanan tempatan bukan sesuatu yang baru namun telah berdekad-dekad dimulakan.
Sebagai contoh, Malaysia mempunyai pengalaman membangunkan kapal serangan laju atau fast attack craft kelas Jerung, menerusi usahasama antara sebuah syarikat tempatan menggunakan reka bentuk Jerman sekitar 70-an.
Namun di sebalik kemajuan itu, industri tempatan masih belum matang jika dibanding dengan Indonesia atau Singapura.
Sebagai contoh, Indonesia kini sedang berusaha mengeksport sejumlah kereta kebal ringan kepada Filipina.
Kereta kebal ringan yang diberi nama Harimau itu merupakan usahasama PT Pindad dari Indonesia dan syarikat FNSS dari Turki.
Penganalisis pertahanan Zaki Salleh berkata, industri pertahanan tempatan dilihat lemah apabila kemampuannya setakat hari ini hanya memabitkan proses pemasangan dan penghasilan komponen yang dibekalkan.
"Komponen utama dan kritikal masih diimport sekalipun jika satu-satu aset itu dibina dalam negara.
"Sebagai contoh bahagian enjin dalam aset-aset laut dan darat. Ia tidak efektif dari segi kos per unit kerana tiada ekonomi skala," katanya kepada MalaysiaNow.
Zaki yang merupakan bekas pengarang majalah Informasi Tempur berkata, Malaysia mempunyai perancangan dan dasar namun tiada perlaksanaan yang berjaya.
Terdapat usaha untuk memajukan syarikat tempatan namun sesetengah mereka menjadi ejen atau perantara kepada syarikat luar.
Kerajaan juga sudah berbelanja berbilion ringgit membeli “blue print” untuk aset seperti kenderaan tempur Adnan, kereta kebal Pendekar dan kenderaan perisai Gempita namun pembangunannya secara tempatan tamat apabila kontrak disiapkan.
Pihak industri juga tidak cenderung untuk membina atau membangunkan R&D bagi reka cipta baru apa lagi untuk bersaing dengan pasaran luar.
"End-user seperti Tentera Darat dan Tentera Laut Diraja Malaysia lebih percaya kepada kelengkapan yang sudah terbukti dan tidak cenderung mengambil risiko," tambahnya.
Pada 2019 kerajaan Pakatan Harapan (PH) mengeluarkan Kertas Putih Pertahanan yang mana ia menyentuh soal pelaburan pertahanan, kapasiti pertahanan dan industri pertahanan negara.
Sebelum itu, kerajaan Barisan Nasional (BN) mempunyai Dasar Pertahanan Negara.
Namun intervensi yang berubah-ubah mengikut selera kerajaan ini yang membantutkan kesinambungan industri pertahanan, menurut seorang lagi penganalisis pertahanan, Muhammad Fuad Mat Noor.
"Semasa kita membangunkan kapal ronda generasi baharu (NGPV) dahulu, kita beli segala-galanya, termasuk reka bentuk dan pelan. Apabila kita hendak bangunkan kapal baru, kita terpaksa beli pelan baru. Apa jadi pelan dahulu? Mengapa ia tidak dibangunkan?" katanya.
Fuad merujuk kepada projek membangunkan 27 NGPV kira-kira dua dekad lalu namun hanya enam buah berjaya disiapkan.
Tambah Fuad yang juga perunding keselamatan kepada beberapa agensi kerajaan berkata, industri pertahanan yang dikawal sepenuhnya oleh kerajaan tidak sepatutnya berdepan masalah itu memandangkan tiada saingan terbuka dalam industri itu.
Boustead Naval Shipyard (BNS) dan SME Ordnance(SMEO) antara dua syarikat yang diberi monopoli kontrak kerajaan dalam industri tersebut.
Namun seperti BNS, Fuad berkata SME Ordnance turut berdepan dengan masalah berhubung bekalan peluru kepada end-user seperti Polis Diraja Malaysia dan Angkatan Tentera Malaysia.
Katanya, kemahuan negara dalam aspek pembangunan dan penyelidikan tidak begitu memberangsangkan.
Pertukaran dasar kerajaan yang berubah-ubah serta usaha pemindahan teknologi (TOT) ibarat melepaskan batuk di tangga antara punca kejumudan industri pertahanan.
"Kita ada program untuk membangunkan pesawat tanpa pemandu (UAV) pada masa yang sama Turki membangunkan program UAV mereka.
“Pembangunan itu tentunya memakan masa untuk matang namun end-user mahukan peralatan yang lebih canggih.
“Akhirnya kita batalkan program itu dan beli yang lain, sedangkan Turki berjaya bangunkan UAV mereka dan menjadi laris di parasan," tambahnya.
UAV buatan Turki yang diberi nama Bayraktar mendapat perhatian dunia apabila ia digunakan secara meluas semasa konflik di Azerbaijan dan perang Rusia dan Ukraine.
Turki juga sedang melobi Malaysia bagi perolehan UAV Anka.
UAV tersebut pernah dipamerkan pada Pameran Antarabangsa Maritim dan Aeroangkasa Langkawi (LIMA) 2019.
Beberapa syarikat tempatan juga pernah menghasilkan prototaip pistol dan raifal buatan sendiri.
Antara model yang pernah dipamerkan ialah Malinov dan Vista Berapi, namun akhirnya produk tersebut tidak dihasilkan.
"Kita bagus dalam membuat kertas kerja dan tubuh jawatankuasa. Namun kita tiada tekad dan akauntabiliti," tambah Fuad.
Sementara itu, Zaki berkata, kerajaan dicadang menyiapkan dua buah kapal LCS yang melebihi 50% kemajuan.
Dengan bantuan pihak pengeluar asal dari Perancis, ia mampu disiapkan dalam jangka masa satu atau dua tahun lagi, manakala baki empat bakal itu wajar dihentikan bagi mengelakkan kerugian.
"Pada masa sama kena naik taraf sebahagian kapal-kapal NGPV dengan persenjataan terutamanya peluru berpandu.
“Ini penting kerana kapal-kapal ini bersaiz besar dan boleh untuk rondaan jauh. NGPV walaupun bukan frigate tapi konsep asalnya memang sebagai paltform senjata," tambahnya.
Pilihan lain termasuk membeli kapal perang terpakai untuk keperluan utama untuk tujuan rondaan.
Kerajaan juga boleh meneroka pembinaan kapal perang lain pada kos yang lebih rendah serta boleh disiapkan dengan cepat.
"Kapal jenis LMS (kapal misi pesisir) merupakan pilihan terbaik kerana kapal ini sesuai untuk negara yang mempunyai bajet terhad tetapi hendaklah mempunyai sistem persenjataan yang baik.
“Ia mesti dibina di luar negara," katanya.


Kes baru Covid-19 hampir cecah 8,000

Malaysia merekodkan kes baru tertinggi sebanyak 7,857 menjadikan kes keseluruhan Covid-19 meningkat sebanyak 541,224.Selangor kekal mencatat kes harian tertinggi sebanyak 2,675 disusuli Sarawak (772), Kelantan (754) Kuala Lumpur (561) dan Johor (549).Sementara itu, hanya Perlis (6) sahaja yang mencatat kes satu digit hari ini.Negara juga mencatat sebanyak 4,598 kes sembuh menjadikan jumlah keseluruhan kes sembuh meningkat kepada 469,325.Kes aktif dengan kebolehjangkitan pula kini berjumlah 69,408.Dalam pada itu, 771 pesakit ditempatkan di unit rawatan rapi (ICU) termasuk 392 orang memerlukan bantuan alat pernafasan.Malaysia turut mencatat 59 lagi korban akibat Covid-19, menjadikan jumlah mangsa yang maut meningkat kepada 2,491.


Tidak sedarkah kita?

Dalam dunia utopia, bencana alam dan masalah kritikal yang melanda sesebuah negara tidak wujud bagi rakyat negara itu.Di dunia itu, kerajaan akan melakukan segala-galanya untuk memastikan kesejahteraan rakyat mereka dijaga dengan baik.Walau bagaimanapun, kita tidak hidup dalam utopia itu kerana kita ditadbir oleh individu yang tidak cekap, yang lebih mementingkan propaganda berbanding kehidupan orang yang tidak bersalah.Rentetan banjir melampau yang melanda Malaysia minggu lalu telah menyebabkan kemerosotan fizikal, mental dan emosi kepada mereka yang terjejas.Mangsa telah cukup penat melalui semuanya. Mereka telah kehilangan keluarga, makanan, rumah, perabot dan perkakas asas, peranti elektronik, barangan peribadi, dan juga kenderaan.Kita juga terperangkap dalam pandemik yang menyebabkan kadar pekerjaan menurun secara mendadak. Ini bermakna, kebanyakan mangsa sudah pun menghadapi banyak masalah sebelum banjir bermula.Jadi, persoalannya, apakah yang telah kerajaan lakukan untuk membantu mangsa?Pepatah mengatakan, “jangan dikenang masa lalu,” tetapi mustahil untuk tidak kita kenang tentang betapa tidak bergunanya kerajaan sewaktu rakyatnya dilanda musibah.Kebanyakan pemimpin membawa seluruh krew kamera dengan tujuan hendak “membantu” mangsa-mangsa yang terjejas , sedangkan hakikatnya, ia hanyalah propaganda semata-mata.Berlimpahan komen dan kemarahan yang ditunjukkan oleh orang ramai di platform media sosial tetapi pihak berkuasa tidak peduli kerana mereka mempunyai wang. Wang adalah penting untuk kuasa tetapi ia juga amat penting untuk kelangsungan hidup.Kerajaan telah memulakan Tabung Bencana Negara 2021 – Bantuan Banjir RM1000 untuk membantu mangsa. Inisiatif ini telah gagal pada hari pelancaran itu sendiri kerana kaedah aplikasinya yang tidak masuk akal.Sungguh butanya pihak berkuasa untuk melihat bahawa semua mangsa banjir yang memerlukan bantuan memerlukannya segera. Namun, pihak atasan masih mengambil masa mereka untuk melaksanakan rancangan ini.Namun, sebagai manusia biasa, yang tinggal di negara membangun seperti kita, adakah RM1000 benar-benar cukup untuk menggantikan kemusnahan yang terpaksa dilalui oleh mangsa? Jawapan mudahnya ialah, pastilah tidak.Rakyat negara kita hari ini bersama banyak lagi NGO telah berganding bahu membantu mereka yang memerlukan dari segi makanan, sumbangan dan aktiviti pembersihan.Sumbangan mereka ternyata berguna dan mangsa-mangsa banjir akan selamanya berterima kasih atas kasih sayang dan sokongan yang telah diberikan.Dengan apa yang terjadi, malangnya penglibatan dan bantuan daripada kerajaan adalah sangat sikit.Sekiranya mereka tidak dapat menyumbang untuk membantu rakyat dari segi yang disebutkan di atas, mereka sekurang-kurangnya mesti membantu lebih banyak dari segi keperluan kewangan.Namun begitu, kerajaan gagal membantu lagi apabila mereka tidak meluluskan pengeluaran KWSP, yang secara jujurnya, akan melegakan mereka yang terjejas.Sebaliknya, agensi-agensi ini mendesak orang-orang yang sudah cukup menderita untuk meminta pinjaman walaupun mereka boleh menggunakan caruman KWSP mereka sendiri.Amat mendukacitakan ketika kita melihat bagaimana kerajaan tidak melihat isu ini ke arah jangka masa panjang. Melakukan pinjaman pada masa yang tidak tentu ini bukanlah idea yang baik.Ini kerana, kita tidak mahu kehidupan rakyat Malaysia tertumpu kepada membayar hutang yang akan menghalang kemajuan mereka ke arah kejayaan pada masa hadapan.Lebih-lebih lagi kalau mereka tidak mampu untuk membayar hutang tersebut – mereka akan tersenarai hitam dalam rekod Bank Negara.Masih boleh diterima jika kerajaan tidak mengambil berat tentang kesan jangka masa panjang isu ini – Apa yang tidak boleh diterima ialah bagaimana mereka tidak memikirkan tentang rakyat yang perlu terus bertahan menghadapi cabaran hidup mereka.Ia bukan hanya soal ekonomi negara tetapi ia juga tentang kelangsungan hidup rakyat untuk memastikan adanya makanan di atas meja untuk keluarga mereka setiap hari!Tanggungjawab kerajaan adalah untuk memastikan rakyat mereka didahulukan dan kemudian fokus untuk membina semula ekonomi negara.Apakah nilai sebuah negara tanpa rakyat, dan mengapa melantik kerajaan yang membunuhnya rakyatnya?Kita telah melihat jumlah kes bunuh diri yang amat mengecewakan pada awal tahun 2021 apabila wabak Covid-19 menyebabkan majoriti rakyat Malaysia menghadapi kekangan kewangan. Orang ramai berputus asa dengan kehidupan dan keluarga mereka.Adakah kita tidak belajar apa-apa daripada peristiwa ini?Kerajaan harus bertanggungjawab dan memberikan bantuan maksima kepada rakyat untuk membantu mereka membina semula kehidupan secara langsung atau tidak langsung seperti inisiatif moratorium, pengeluaran KWSP, subsidi, peluang pekerjaan dan lebih banyak bantuan kewangan untuk mengekalkan masa depan yang lebih baik untuk rakyat negara kita.Untuk membuat perbandingan yang adil dengan perdana menteri sebelum ini, Muhyiddin Yassin, rakyat diberi beberapa pilihan untuk memastikan kelangsungan hidup mereka. Inisiatif seperti i-Lestari dan i-Sinar, telah memberi peluang kedua kepada rakyat untuk membaiki hidup mereka.Inisiatif-initiatif tersebut telah mengurangkan beban mereka semasa penularan wabak Covid-19 yang teruk dahulu. Walaupun terdapat beberapa kumpulan individu yang menentang tadbir urus bekas perdana menteri kita, beliau berjaya membantu rakyat dalam setiap cara yang mungkin semasa kita tidak biasa dengan norma baru yang kita ada sekarang.Berita yang telah diterima semalam, telah mengguris hati rakyat Malaysia.Penolakan pengeluaran KWSP, bantuan fizikal yang sedikit, tindakan lewat yang diambil dan kekurangan pembantu kewangan untuk mengurangkan kesusahan yang dialami rakyat, semuanya merupakan penyumbang utama kepada kemarahan dan kesedihan yang dirasai rakyat.Inikah nasib rakyat negara kita? Adakah kita benar-benar layak untuk duduk di bawah kepimpinan yang tidak kompeten setiap kali bencana melanda negara ini?Semua persoalan ini akan terjawab dalam pilihan raya akan datang, di mana keadilan, akan mencari jalan untuk menyerlah.Mahathir Hj Mohd Rais adalah ketua Bersatu Segambut.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Sorry.


Projek lebuh raya baru akan dibiaya sendiri syarikat konsesi, kata menteri

Semua projek lebuh raya baharu, termasuk tiga yang bakal dibina di Lembah Klang bagi mengatasi kesesakan lalu lintas, tidak akan mendapat sebarang peruntukan daripada kerajaan.Menteri Kanan Kerja Raya Fadillah Yusof berkata kos projek terbabit dan sebarang risiko akan ditanggung sepenuhnya oleh pihak syarikat konsesi.“Untuk semua lebuh raya baru, tiada lagi bantuan kewangan daripada kerajaan malahan tanah pun tiada bantuan. Dulu kalau kita buat lebuh raya, pengambilan tanah ditanggung oleh kerajaan sebahagiannya.“Sekarang ini tiada lagi pinjaman mudah, semuanya akan dibiayai sepenuhnya oleh pihak syarikat konsesi yang berminat buat lebuh raya,” katanya ketika berucap merasmikan Majlis Rumah Terbuka Aidilfitri serta Perasmian Mesyuarat Agung Tahunan Persatuan Kontraktor Bumiputera Malaysia Bagi Tahun 2021 dan 2022 semalam.Sebelum ini, media melaporkan projek Lebuhraya Bertingkat Penyuraian Trafik Petaling Jaya (PJD LINK), Lebuhraya Putrajaya-Bangi (PBE) dan Lebuhraya Penyuraian Utara Kuala Lumpur (KL-NODE) mendapat kelulusan berprinsip daripada kerajaan.Pada 4 April lepas, Fadillah berkata kerajaan mengalu-alukan pihak swasta mengambil alih syarikat konsesi lebuh raya lain bagi penstrukturan semula dalam usaha mengurangkan beban perbelanjaan rakyat dan kerajaan.Pada hari yang sama, Perdana Menteri Ismail Sabri Yaakob memaklumkan kerajaan bersetuju dengan cadangan penstrukturan semula empat konsesi termasuk Kesas Sdn Bhd yang menguruskan Lebuhraya Shah Alam (Kesas) serta Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART).


Polis syor hadkan pengeluaran lesen memandu kepada warga emas

Polis Diraja Malaysia (PDRM) mengesyorkan kepada kerajaan agar mengehadkan pengeluaran lesen memandu kepada warga emas.Pengarah Jabatan Siasatan dan Penguatkuasaan Trafik Bukit Aman Azisman Alias berkata antara faktor yang menyumbang kepada kemalangan adalah kerana warga emas memandu kenderaan dalam keadaan mereka tidak sihat sepenuhnya.Beliau berkata kumpulan warga emas seharusnya menjalani pemeriksaan kesihatan serta mendapatkan surat daripada doktor terlebih dahulu untuk mengesahkan bahawa mereka sihat untuk memandu.“Apabila mencapai usia warga emas, banyak penyakit yang datang, antaranya penyakit Alzheimer dan penglihatan tidak terang. Faktor ini secara tidak langsung boleh menyebabkan berlakunya kemalangan di jalan raya.“Terdapat kes sebelum ini seorang warga emas memandu kenderaan dengan memasuki lorong motosikal. Maka kerajaan perlu meneliti dan mengkaji berhubung pengeluaran LKM kepada golongan warga emas,” katanya dalam sidang media di Ibu pejabat Polis Bukit Aman hari ini.Beliau memberi contoh sekiranya seseorang warga emas berusia 70 tahun memperbaharui LKM bagi tempoh lima tahun, ia tidak sesuai sama sekali kerana faktor usia.Sementara itu Azisman turut mencadangkan kepada kerajaan untuk mengeluarkan satu polisi bagi motosikal yang berkuasa rendah agar tidak mengeluarkan bunyi bising.“Polisi berkenaan diperlukan kerana rata-rata motosikal berkuasa rendah ini banyak diubah suai ekzosnya yang mengeluarkan bunyi bingit dan tidak mengikut spesifikasi yang ditetapkan,” katanya.Mengulas mengenai statistik kemalangan jalan raya, Azisman berkata motosikal masih menjadi faktor penyumbang utama kemalangan yang masih meningkat.“Kemalangan motosikal masih tinggi iaitu 70% melibatkan 2,075 kematian bagi tempoh awal tahun ini hingga Ogos lepas,” katanya.Selain itu menurutnya kemalangan kedua tertinggi melibatkan kereta iaitu 450 kematian, diikuti pejalan kaki (168), lori (87), basikal (54), kenderaan pacuan empat roda (53) dan bas (1) bagi tempoh yang sama.


Larangan ahli Parlimen tukar parti berkuat kuasa mulai 5 Oktober

Akta Perlembagaan (Pindaan) (No. 3) 2022 mengenai peruntukan Larangan Ahli Parlimen Bertukar Parti akan dikuatkuasakan mulai esok, menurut Menteri di Jabatan Perdana Menteri (Parlimen Dan Undang-Undang) Wan Junaidi Tuanku Jaafar.
Beliau berkata akta berkenaan telah mendapat perkenan Yang di-Pertuan Agong pada 31 Ogos dan diwartakan sebagai Akta A1663 pada 6 September lepas.
“Yang di-Pertuan Agong juga telah perkenan tarikh kuat kuasa Akta Perlembagaan (Pindaan) (No. 3) 2022 pada 5 Oktober 2022 selaras dengan Seksyen 1(2) dan Seksyen 1(3) Akta A1663.
“Akta ini juga telah digazet pelaksanaannya baru sekejap tadi. Jadi saya janji sampai di hadapan saudara-saudara…saya janji dan janji saya, saya telah tepati,” katanya pada sidang media di Bangunan Parlimen hari ini.
Sebelum ini, akta tersebut diluluskan di Dewan Rakyat pada 28 Julai dengan majoriti sokongan 209 Ahli Parlimen dengan 11 lagi Ahli Parlimen tidak hadir, manakala Dewan Negara meluluskannya pada 9 Ogos lepas, dengan sokongan 52 senator manakala tujuh lagi senator tidak hadir.


PBB pertimbang tubuh sayap baru untuk pengundi muda

Parti Pesaka Bumiputera Bersatu (PBB) sedang mempertimbangkan untuk meminda perlembagaan partinya pada mesyuarat agung triennal (TGM) hujung minggu ini bagi memberi laluan satu lagi sayap parti yang untuk ahli berusia 18 hingga 28 tahun.Setiausaha Agung PBB Alexander Nanta Linggi berkata sayap itu akan menyediakan platform kepada golongan belia untuk menyertai politik secara aktif.“Sayap belia ini akan menumpukan mereka yang berusia 18 hingga 28 tahun kerana mereka kini sudah menjadi pengundi secara automatik,” katanya di Kuching hari ini.“Persiapan sudah dibuat dan kami akan tubuhkan jawatankuasa khas untuk mengkaji perkara ini.”Beliau berkata perkara itu kemudiannya akan dibawa pada perhimpunan agung parti bagi meminda perlembagaannya.Bercakap kepada pemberita, beliau berkata langkah itu juga akan membantu parti mengenal pasti individu yang mempunyai potensi kepimpinan.Bagaimanapun, katanya, pergerakan sayap itu bukan satu pertubuhan rasmi, mengatakan PBB juga ingin memastikan pelajaran ahli-ahli mudanya tidak terganggu.“Kita tubuhkan gerakan ini untuk mengenal pasti potensi remaja yang boleh diserap masuk ke arena politik.“Walaupun kita mahu mereka bersama kerana sudah layak mengundi, namun kita juga perlu hati-hati.“Kita tidak mahu politik ini melalaikan mereka sebagai seorang pelajar.”